
(1. 1.) VENEȚIA. — O STRADA


Intră Roderigo și Iago


 RODERIGO
Ei lasă! — Nu știi ce mult m’a durut
Ca tocmai Iago, omul căruia-am deschis
O viață ’ntreagă baerele pungei,
Să știe și să tacă…


 IAGO
— Dar la naiba!
Pricepe-odată că habar n’aveam.
Iți jur!


 RODERIGO
— Și dacă, ah, nu mi-ai fi spus
Chiar tu cât îl urăști!


 IAGO
— Și nu-l urăsc?
Mă scoți din minți! — Trei nobili din cetate
 S’au dus cu plecăciuni la el odată,
Să-l roage să mă ia locotenent,
Pe lângă el, — și-ți jur că nu cereau
Ceva ce nu era de mutra mea…
El însă plin de el și de ’ngâmfare,
Ii ia cu vorbe late pe departe.
Cu aere de mare general,
Ca pofta să le-o taie pe cuvânt
Că… «omul el de mult și l-a găsit»!…
Și care-i omul?
Mă rog, un mare-adunător de cifre!
Un oarecare florentin, zis Cassio,
Un flușturatec și-un afemeiat,
Ce n’a condus în viața lui un escadron,
Și nu știe ce-i aia bătălie,
Mai mult decât o slujnică !… în colo,
Mai bun la teorie ca un consul,
Mai tare decât toți în trăncăneală!
Acesta-i «omul» lui… Pe când pe mine,
Pe care m’a văzut luptând la Rodos,
Și Cypru, — cu creștinii, cu păgânii —
Mă lasă ’n drum, mă lasă ’ncălecat
De-un conțopist, ce știe doar s’adune!
Și-așa contabilul e azi locotenent,
Iar eu rămân un simplu port-drapel,
Al Excelenței Sale Domnul Maur…


 RODERIGO
Decât drapel, mai bine poartă-i Sâmbetele…


  IAGO
Așa-i în oaste, mulți înaintează
Mai mult cu bilețele și favoruri,
Decât după vechime, după merit…
— Dar crezi tu că mai pot avea la suflet
Pe-un om ca ăsta?…


 RODERIGO
— Da, dar îl slujești…


 IAGO
Ca el de asemeni mie să-mi slujească!…
— Stăpâni să fim cu toții nu se poate,
Dar nici să fim cu toții slugi oneste…
Vezi ființe fericite să-și târască
Robia în genunchi, precum măgarul
Samaru-și duce până când stăpânul
Ii dă la bătrânețe cu piciorul.
La tălpi să-mi bați o slugă-așa de proastă!
Dar sunt și unii care pun smerenie
Pe chip, însă cu inima sunt liberi…
— Se fac doar că-și slujesc cu drag stăpânul,
Se’mbuibă, își fac rostul, dar cu gândul
Se ’nchină lor, când altora se pleacă…
Sunt slugile cu cap. Și eu sunt una!
Cum tu ești Roderigo, n’aș mai fi
Nici eu un Iago, dacă-aș fi Othello…
Urmându-l deci, pe mine mă urmez…
Și dacă fac — cu scop — pe ’ndrăgostitul,
Mi-e martor Cerul că-l urăsc de moarte.
 Atunci când însă actul din afară
Va da pe față gândul dinăuntru,
Atuncea numai, dragă, voi putea
Și eu în palmă inima să-mi port,
Ca ciorile din ea să ciugulească…
Dar pân’atunci… eu nu sunt cine sunt.


 RODERIGO
Dar ce noroc pe-acest buzat de Maur
Să ia așa femeie!


 IAGO
— Strigă, scoală,
Și tu din somn pe tatăl Desedemonei,
S’alerge după el, să-i strice cheful,
Din stradă ’n stradă numele țipându-i-l!
Ațâță și pe rude… Fă să-l piște,
In raiu ’n care ’noată, toate muștele,
Așa ca fericirea, cât de mare,
Mai mult un chin s’ajungă pentru Maur!


 RODERIGO
Aici stă tatăl. — Strig în gura mare!


 IAGO
Da, fă-te speriat!, — ca ’n miez de noapte,
Când focul izbucnește prin oraș.


 RODERIGO
Brabanțio, he-hei! Brabanțio, scoală!


  IAGO
Trezește-te, n’auzi! Brabanțio, hoții,
Te pradă hoții, hoții-ți fură fata!
Brabanțio apare la fereastră, sus.


 BRABANȚIO
Dar cine țipă? Ce s’a întâmplat?


 RODERIGO
Sunt toți ai tăi acasă?


 IAGO
— Ușile…
Sunt bine încuiate?


 BRABANȚIO
— Dar de ce?


 IAGO
Imbracă-te, n’auzi? — Te calcă hoții!
Ți-au rupt în două inima, și-au luat
Cu ei o parte!… chiar acuma lupul
O șterge cu mioara ta ’ntre dinți!…
Hai vino jos! Din sforăieli orașul,
Cu clopote trezește-l!… — àltfel Dracul
Curând din tine face un bunic!
— Hai repede!


 BRABANȚIO
— Dar ce-ați înebunit?


  RODERIGO
Signiòr, pe semne nu mă recunoști…


 BRABANȚIO
De loc! Dar cine ești?


 RODERIGO
— Sunt Roderigo.


 BRABANȚIO
Ia lasă-mă în pace! — Nu ți-am spus,
Să nu mai calci pe-aici? Ți-am spus pe șleau,
Că fată nu-i de tine, — iar acuma,
Cu capul tărbăcit de băutură,
Vii după chef și-mi faci pe zurbagiul!


 RODERIGO
Dar stai, ascultă…


 BRABANȚIO
— Insă fii tu sigur,
Că am eu ac și pentru pielea ta!


 RODERIGO
Ascultă un moment…


 BRABANȚIO
— Ce-mi trăncănești,
De hoți, mereu? Doar suntem în Veneția!
Ce? casa mea e vraiște?


  RODERIGO
— Venerate,
Eu vin aci cu sufletul curat…


 IAGO
Și n’auzi că aici dracul și-a vârît coada? Fă-ți cruce, și zi Doamne-ajută! Noi venim să-ți dăm o mână de-ajutor, și d-ta ne iei la zor? Nu cumva vrei să-ți lași fata călcată de un armăsar arab! — ăi fi vrând ca nepoții să-ți necheze, să ai telegari ca strănepoți, și iepe rubedenii!…


 BRABANȚIO
Dar ce haimana mai ești și tu?


 IAGO
Sunt unul, scumpe Domn, care vine să-ți spuie că Maurul și fiica dumitale fac în clipa asta pe bestia cu două capete…


 BRABANȚIO
Ești un măgar!


 IAGO
— Și tu, un senator!


 BRABANȚIO
Te fac răspunzător, auzi Rod(e)rigo?


 RODERIGO
Răspund de ori și ce! — Dar rogu-te,
De-ți este după plac și învoială,
 (Cum pare că și e!…) — ca fata ta,
La ceasul ăsta fără soț al nopței,
Să fie dusă de un om cu plată,
Un biet gondolier,
In patul de desfrâu al unui Maur,
— De e cu știrea și cu voia ta,
Atunci într’adevăr, te-am… deranjat!
Dar dacă nu, ești tu nedrept cu noi.
Adică, peste ori ce bună creștere,
Să viu să-mi bat eu joc, de-un venerabil?
Afară dacă nu-i cu știrea ta,
Copila ta cam a sărit pârleazul…
Legându-și frumusețea și norocul
De-o haimana ce azi e-aici și nu e!
Tu caut-o, și dacă-i în odae,
Asmute toate legile asupră-mi,
Că vin să te-amăgesc!


 BRABANȚIO
— Să vie-o torță!
O torță! Toată lumea să se scoale!
Visasem eu urât! — Blestemăție!
Să-ți vie nebuniile! — O torță!
Lumină, hei, lumină! (Pleacă de la fereastră)


 IAGO
— Acum te las.
Adio, nu e practic pentru mine
Să fiu citat ca martor contra Maurului,
Cum sigur că voi fi, dacă rămân…
 — Cetatea o să-i dea un bobârnac,
Un vot de blam, și-atâta tot! Căci fără el,
Cetatea nu se simte ’n siguranță.
Așa de prins e ’n lupta contra Cyprului,
Că n’are cine să preia comanda,
Să ducă ’nfăptuirea pân’la capăt.
Drept care, eu, deși-l urăsc ca dracul,
Imi plec-vezi bine-steagul deocamdată,
Și-i fac ochi dulci… nimic decât ochi dulci…
— Voi dați de el la Hanul cu Săgeata…
Voi fi și eu acolo… Deci, cu bine! (iese).


 BRABANȚIO
Intră în stradă Brabanțio, în halat de noapte, și slujitori cu torțe.
Vai Doamne-așa e, mi-a fugit copila!
Sărmane bătrâneți mă mai așteaptă!
Tu unde ai văzut-o, Roderigo?
Auzi nenorocita, — cu un Maur!…
Să-i facă și-un copil!… Dar ești tu sigur,
Că ea era?… — vai, ce dezamăgire!
Și ce spunea? — Mai multe torțe! — Și treziți,
Pe toți ai mei!… S’or fi căsătorit?


 RODERIGO
Ei știi că-mi place!


 BRABANȚIO
— Ce rușine! — auzi să fugă!
Ah sânge trădător! — Sărmani părinți…
Poftim de mai te ’ncrede în odrasle,
 Când uite cum se poartă!… Nu cumva,
Or fi la mijloc farmece?… Cu ele,
Poți bine ’ntoarce capul unei fete…
Roderigo, n’ai citit cumva prin cărți?


 RODERIGO
E drept, am cam citit…


 BRABANȚIO
— Chemați-mi fratele!
— Mai bine ți-o dam ție! — Cum să-i prindem?
Luați unii într’o parte, alții ’ntr’alta!


 RODERIGO
De el aș da eu, dac’am lua cu noi
O pază bună…


 BRABANȚIO
— Rogu-te ’nsoțește-ne!
Din casă ’n casă am să bat. Sunt cineva!
La arme, luați și paznicii de noapte!
Să mergem Roderigo, — și rămân,
Al tău pe viață… (ies).








(1. 2.) ALTĂ STRADĂ

Intră Othello, Iago, și slujitori cu torțe.




 IAGO
Deși ’n război am doborît atâțea,
E’n mine o problemă de conștiință,
Să nu omor cu sânge rece… Am un suflet,
 Ce-mi face rău de bun ce e cu alții…
— Ce poftă-aveam să mi-l înțep în coastă!…


 OTHELLO
Mai bine-așa…


 IAGO
— Dar n’o slăbea nemernicul!
Și câte murdării pe seama ta…
Iți spun că mie, care nu sunt sfânt,
Puțin mi-a trebuit să-l trec prin sabie…
— Dar, rogu-te, v’ați luat în bună lege?
Bătrânul este om cu greutate,
Cuvântul lui atârnă cât al Dogelui,
Și ori divorț va cere, ori, să știi,
Va pune cît mai multe bețe ’n roate…


 OTHELLO
Dar facă ce o vrea, — serviciile,
De mine-aduse-acestui principat,
Mai sus și tare vor vorbi ca jalea lui…
Mai afle apoi — și-o voi spune-atuncea când
Voi crede de cuviință să mă laud —
Că ființa mea din rang regesc coboară,
Și-mi pot privi cu fruntea sus Norocul…
— Ah dacă n’aș iubi pe Desdemona
Așa cum o iubesc, o clipă, Iago,
Destinul nu mi-aș pune ’n colivie,
Să știu că am comorile din lume!
— Dar ce să fie? Văd că vin cu torțe!


  IAGO
E tatăl furios cu șleahta lui.
Mai bine să intrăm…


 OTHELLO
— De ce? Poftească!
Mai bine să mă vadă așa cum sunt:
Un om dintr’o bucată. — Ei sunt parc’ă…


 IAGO
Pe Ianus, par’că nu…


Intră Cassio și câțiva ofițeri cu torțe


 OTHELLO
— Nu, nu, e Cassio,
Cu oamenii puterii… Ce mai faceți,
Dragi prieteni… — Ce mai nou?


 CASSIO
— Din partea Dogelui,
Ți-aducem salutări, și rugămintea
Să vii la el numaidecât.


 OTHELLO
Dar ce e?


 CASSIO
— Vești din Cypru. Mare fierbere.
Galerele-au trimes în cursul nopței
Vreo zece crainici, unul după altul,
 Iar consulii din somn au fost treziți,
Și sunt acum la Doge… Toată noaptea,
Ai fost și tu — vezi bine — căutat,
Și-acasă negăsindu-te, — Senatul
A pus pe urma ta vreo trei iscoade.


 OTHELLO
Ei bine cel puțin că m’ați găsit!
O vorbă doar să las în casa asta,
Și-al vostru sunt. (iese)


 CASSIO (lui Iago).
— Dar ce-are?


 IAGO
— Noaptea asta,
Pe cât știu eu, a acostat o navă…
Și dacă merge bine, ancorează…


 CASSIO
Dar nu pricep


 IAGO
— Căsătorit!


 CASSIO
Cu cine?


Reintră Othello.


 IAGO
Cu cine!… — Atunci să mergem, generale,


  OTHELLO
Să mergem, da.


 CASSIO
— Dar uite că te caută,
Și alții…


 IAGO
— Generale, e Brabanțio.
Ia seama, te ferește!


Intră Brabanțio, Roderigo, și slujitori cu torțe și arme


 OTHELLO
— Ce-i cu voi?


 RODERIGO
E Maurul! (lui Brabanțio).


 BRABANȚIO
— Jos, jos cu el, tâlharul!
(de ambele părți se pune mâna pe sabie)


 IAGO
Sunt omul dumitale, Roderigo!


 OTHELLO
Vârâți-vă în teacă spada lucie,
Să n’o atace roua!… — Venerabile,
Mai mult îmi poți vorbi cu bătrânețea,
Decât cu — atâtea spade…


  BRABANȚIO
— Ce-ai făcut,
Cu fata mea, tâlhare? — Mi-ai vrăjit-o,
Nebun afurisit! (lumei) — Căci fac apel,
La bunul vostru simț, dacă o fată,
Așa de fericită, și ’nzestrată,
Și-așa de ’mpotrivită căsniciei,
Că nu vroia s’audă, — nu de ăsta,
Dar nici de feți-frumoși ca în poveste —
Putea de râsul lumei să se facă,
Fugind de-acasă, ca poftim, să cadă
La sânul tuciuriu al unui om
Făcut mai mult să sperie femeile!
(lui Othello) — Să spuie cine are-un dram de minte,
De n’ai lucrat asupra ei cu farmece,
Și ființa albă nu i-ai descântat-o
Cu ierburi care mințile îți iau!
E limpede ca ziua. De aceea,
Eu iată, te denunț ca hoț de inimi,
Ca vrac, cu meșteșuguri nepătrunse,
Și ’n lege te-arestez! (a lor lui) — Un pas să facă,
Și-l face doar pe pielea lui!


 OTHELLO
— Jos mânile
Dușmani și prieteni! — Rolul mi-l cunosc,
Și numai de soufleur eu n’am nevoie…
(lui Brabanțio) Pot merge unde vrei să-ți dau răspunsul.


  BRABANȚIO
La beci, până la ziua judecăței!


 OTHELLO
Bun, numai Dogele să vrea!
Dat fiind că după mine a trimis,
Se zice, pentru treburi mari de stat…


 1 SLUJBAȘ
Prea vrednic senator, e-adevărat.
Chiar e și Excelența Ta chemată
Să vie la consiliu


 BRABANȚIO
— La consiliu?
La ora asta?… — Ridicați-l. Cazul meu
E prea grozav, ca frații Senatori
Și Dogele să nu și-l însușească.
Asemeni fapte dacă nu le pedepsim,
Doar robi ne mai rămâne la păgâni să fim. (iese)








(1. 3.) SALA DE CONSILIU

Dogele și Senatorii stând la o masă; slujbași de serviciu


 DOGE
Dar prea se bat în cap aceste știri,
Ca să le dăm crezare.


 1 SENATOR
— Asta-așa e.
Eu știre am de-o sută șapte vase.


  DOGE
Și eu de-o sută și ’ncă patruzeci…


 2 SENATOR
Eu două sute. Insă ori și cât
S’ar bate cap în cap aceste cifre,
— Și-i ceea ce se’ntâmplă nu arare —
Un lucru-i sigur: flota musulmană,
Se ’ndreaptă către Cypru.


 DOGE
— Asta-i limpede.
E fapt că e primejdie pe mare.


 MARINAR (de afară)
Ehei, ehei,


 1 SLUJBAȘ
— O veste dela flotă!


Intră Marinarul


 DOGE
O veste nouă? Spune.


 1 SLUJBAȘ
— Musulmanii,
Sunt gata să se ’ndrepte către Rodos.
Și-am fost trimis aci să dau de veste,
De chiar Signior Angelo.


 DOGE
Ce să fie?


  1 SENATOR
E limpede că-i numai o manevră,
Făcută înadins, să ne ia ochii…
Când știm că Cyprul mult mai mult înseamnă
Ca Rodos, pentru Turc, — și că de asemenea,
E și cu mult mai lesne de-atacat,
(Ca unul care n’are apărarea
De care Rodos din belșug se bucură)
Copii am fi să-l credem pe dușman
Așa de nătărău ca să lovească
Acolo unde n’are niciun rost,
Când rostu-i dimpotrivă: să nu scape
Un lucru mai de preț și la ’ndemână.


 DOGE
E clar ca ziua, n’are ’n minte Rodos.


 1 SLUJBAȘ
O veste nouă!


Intră un Sol


 SOL
— Flota otomană
O luase înspre Rodos, să ’ntâlnească
Acolo altă flotă…


 1 SENATOR
— Ei vedeți?
— Și cât să aibe ’n tot?


  SOL
— Treizeci de pânze.
O iau acuma înapoi spre Cypru,
Cu gândul dat pe față. Chiar Montano,
Supusul credincios al vrerei Voastre,
Dator se simte să vă dea de știre,
Și-ar vrea să-i dați crezare.


 DOGE
— Cypru, sigur!
Dar Marcus Luccicos nu-i în Veneția?


 1 SENATOR
E tocmai la Florența.


 DOGE
— Dă-i de știre,
Să vie într’un suflet! — Scurt!


 1 SENATOR
— Brabanțio!
Sosește cu viteazul nostru Maur!


Intră Brabanțio, Othello, Iago, Roderigo și oameni de serviciu.


 DOGE
Viteaz Othello, trebuie să pleci,
Indată împotriva Musulmanului.
(lui Brabanțio) — A, tu erai, — bine-ai venit Brabanțio.
De sfatul tău aveam tocmai nevoie.


  BRABANȚIO
Și eu de-al tău… Altețe, iartă dacă
Eu nu ca senator, nici pentru trebile,
De care — aud acum, m’am repezit,
Din pat să vin aicea; nu-i cetatea
La mijloc, ci durerea de părinte,
— Așa de neagră și copleșitoare
Că ’nghite orice altă supărare.


 DOGE
Dar ce e, spune, ce s’a întâmplat?


 BRABANȚIO
Copila mea…


 DOGE, SENATORI
— E moartă?


 BRABANȚIO
— Pentru mine!
Furată de un vrac, un hoț de inimi,
Căci altfel cum scotea din minți o fată
Intreagă și la trup ca și la minte?


 DOGE
Oricine — ar fi acela care fata
De tine-a despărțit-o, și pe tine
De ea, cu ’ntunecate meșteșuguri,
Chiar fiul meu dacă ar fi, aceluia
Pedeapsa singur tu i-o vei dicta,
Cu legea ’n mână, fără pic de milă.


  BRABANȚIO
Iți foarte mulțumesc, mărite Doge.
Și uite-acum pe vinovat: e Maurul!
— Chemat, se pare, pentru trebi de stat…


 TOȚI
Ne pare foarte rău…


 DOGE (lui Othello)
— Tu ce-ai de spus?


 BRABANȚIO
El ce să spuie!…


 OTHELLO
— Inalții mei stăpâni,
Că fata i-am răpit-o, cam așa e…
Dar drept e și c’am luat-o de nevastă…
E toată vina mea… Din fire aspru,
Eu nu am harul vorbelor de pace…
Decând curgea în brațul meu o vlagă
Bătrână nu mai mult de șapte ani,
Și pân’acum vreo nouă luni, puterea
Mi-a fost în focul luptei încercată,
Și n’aș putea vorbi de altă lume,
Decât de lumea cruntă a măcelului…
Cu-atâta mai puțin atunci voi pune
Zorzoane pe-o poveste de iubire,
Deci dați-mi voie să vă spun pe față,
Cu ce anume farmece și mreji,
 Cu ce magie — căci așa se spune! —
O fată am răpit…


 BRABANȚIO
— O fată bună,
Așa de bună și cuminte ’ncât
Roșea la cea mai mică tresărire.
Deci cum atunci, în ciuda firei sale,
A vârstei, și a numelui, și-a țărei,
In dragoste să cadă după unul
La care i-era frică să se uite?
Am fi nebuni să credem că Natura
Așa de groaznic poate să greșască…
Și nu e oare mai firesc să credem,
Că sunt la mijloc fapte ale Iadului?
Afirm deci c’a lucrat asupra fetei
Cu-anume băutură fermecată.


 DOGE
Bun, bun, dar afirmarea nu-i dovadă.
Sunt simple presupuneri împotrivă-i…
Noi cată să avem dovezi mai limpezi.


 1 SENATOR
Othello, spune tu: e adevărat
Că inima acestei fete caste,
Cu vrăji și cu otrăvi ai cucerit-o?
Ori poate vr’un îndemn mai dinăuntru…


 OTHELLO
Vă rog trimețeți după ea, să vină,
Și-aci, cu toți de față, să vorbească…
 O vină de-mi găsiți, eu nu cer gradul
Și ’ncrederea să-mi luați, ci chiar și viața!


 DOGE (slujitorilor)
Să vină-atunci aicea Desdemona.


 OTHELLO
Tu Iago, știi… Fii bun și mergi cu oamenii


ies Iago și slujitori


— Iar pân’atunci, cu-acelaș gând curat
Cu care-mi spun păcatele din sânge,
Voi spune cum în inima copilei
Și ea ’ntr’a mea, încet ne-am furișat…


 DOGE
Fii bun, și spune-Othello.


 OTHELLO
Iubit de tatăl ei, poftit la masă,
Am fost rugat adeseori să-i spun
Din fir-a-păr povestea vieței mele.
Și-atunci i-am povestit despre atâtea
Peripeții prin care am trecut,
De când eram copil și până ’n clipa
In care povesteam… Noroace triste,
Și mari primejdii peste țări și mări,
— Aci scăpat ca prin urechea acului
Prin rândurile dùșmane, aci
Făcut prizonier, și fără milă
Vândut ca sclav, răscumpărat pe urmă,
Ca iar s’o iau în lume prin pustiuri
 De moarte și prin peșteri de ’ntuneric,
Prin râpe și prăpăstii, peste piscuri
Ce bolta o amenință cu degetul…
— Și cum am dat de canibali, antropofagi,
Adică mâncători de om, sălbateci
Cu capul fără gât, intrat în umeri,
— Și-atâtea și atâtea… Desdemona
Pleca urechea… Treburile casei
O pridideau, dar cum le isprăvea,
La mine fuga înapoi să-mi soarbă
Cuvintele… Văzând deci cum stau lucrurile,
Un ceas mai potrivit am nimerit,
Când fata nu știa cum să mă roage
Să-i deapăn dela capăt o poveste,
Din care doar crîmpee apucase…
Desigur, m’am supus. — Și multe lacrămi
Am smuls atuncea fetei pe furiș,
Cu trista întâmplare-a vieței mele;
Povestea isprăvită, câte ofuri
Veniră osteneala să-mi răscumpere!…
— Jura că-i o minune de poveste,
Dar și poveste minunat de tristă,
Că vai, mai bine n’o afla… și totuși,
Ce bine-ar fi de-ar fi și ea bărbat,
Sau cel puțin ar fi pe lume unul
In stare s’o iubească, și în stare
La fel trecutul lui să-i povestească…
Am luat-o drept un semn că pentru câte
In viață îndurasem, mă iubea.
Și mila ei de mine m’a furat…
 — Aceasta e și singura mea vină.
Dar uite vine… — Fiți acuma martori.


Intră Desdemona, Iago și slujitori.


 DOGE
Așa poveste și pe fata mea,
Eu cred c’ar cuceri-o… I-o ’ntâmplare,
Brabanțio, și ia-o ca atare…
— Mai mult te aperi uneori cu brațele
Decât cu-o biată armă ruginită…


 BRABANȚIO
Te rog ascultă-mi fata. Dac’o iotă,
Din tot ce-a spus Othello recunoaște,
Trăznit să fiu dacă-i mai fac vreo vină;
Apropie-te fată, și ne spune
De cine tu asculți mai mult pe lume?


 DESDEMONA
Părinte drag, mă văd în fața ta
Cu inima în două împărțită.
Cu viața și cu creșterea, datoare
Sunt ție, tatăl meu, stăpânul meu,
— De pân’acum… Dar el îmi e bărbatul,
Și tot atâta ascultare câtă,
Ți-a dat și ție mama altădată,
Atâta rog acuma să-mi îngădui
Să dau și eu bărbatului meu Maur…


  BRABANȚIO
V’ajute Dumnezeu! — S’a terminat: (Dogelui)
Să revenim la trebile de stat.
— De ce n’am adoptat mai bine-o fată,
Decât s’o dau acuma unui diavol!
(lui Othello) — Poftim și-o ia; precum ți-am refuzat-o,
Așa acum din inimă ți-o dau. (Desdemonei)
… Iar cât privește poama asta bună,
Ce bine c’altă fată nu mai am,
Căci pilda ta m’ar fi făcut tiran,
Și poate-aș fi ținut-o după gratii…


 DOGE
Dă-mi voie-acum să pun și eu, Brabanțio,
O vorbă bună între ei și tine…
Când nu mai e nimica de făcut,
Fă-ți cruce că durerea a trecut.
Nu plânge după ceea ce a fost,
Căci zgândări numai rana fără rost.
Când soarta vre un lucru ți-a răpit,
Tu uită, și așa te-ai lecuit.
Pe hoț îl furi când râzi de el amarnic,
Pe tine doar te furi când plângi zadarnic.


 BRABANȚIO
Iar Cypru-atuncea Turcului să-l dăm,
Căci dacă râdem înapoi ni-l luăm!
Proverbul este bun când toate-s bune,
Proverbul însă mai nimic nu spune,
Când vrei cu un cuvânt să faci uitate,
 Dureri ce nu se lasă vindecate.
O vorbă, fie zahăr, fie fiere,
I-o vorbă! Iar durerea e durere!
Și nu cunosc o inimă zdrobită
Cu vorbe goale numai lecuită…


 DOGE
Turcul, cu o flotă puternică, vine-asupra Cyprului.
Othello, tu mai bine ca oricare altul cunoști întăriturile din partea locului. Avem acolo noi un locțiitor de toată încrederea, dar părerea generală, suverană în materie, numai pe tine te vrea. Trebuie să te mulțumești prin urmare să‑ți întuneci fericirea de moment, cu-o expediție grea și afurisită…


 OTHELLO
Prea nobili Senatori,
Acel tiran cu numele de obicei,
Schimbase patul meu dela o vreme
Din fier, în pat de puf și de mătase.
Și-abia aștept plecând să-mi regăsesc
Cu noua viață, vechea bărbăție…
Umil plecându-mi fruntea ’n fața voastră,
Imi iau asupră lupta otomană,
— Cu-o singură dorință: să ’ngrijiți,
De traiul și de soarta Desdemonei,
Cum cere firea ei, și-mi cere rangul…


 DOGE
Va sta la tatăl ei dacă îngădui…


  BRABANȚIO
Eu nu!


 OTHELLO
— Nici eu.


 DESDEMONA
— Nici eu! — I-aș sta în ochi…
De-atâtea lucruri rele amintindu-i…
— Prea bunule stăpân, îți pleacă-auzul,
Și lasă-mă să-ți cer cu gând curat,
O singură favoare…


 DOGE
— Spune


 DESDEMONA
— Că-l iubesc,
Pe Maur, și că vreau cu el să fiu,
Dovada cred c’o face fuga mea,
Și ’ntreaga răsturnare a vieței mele.
A lui sunt, el e totul pentru mine!
Eu chipul drag i l-am văzut în suflet,
Și gloriei și vitejiei sale
Pe viață și pe moarte mă închin.
Dar dacă el, ducându-se ’n război,
Mă lasă-acasă — fluture de noapte —
Tot ritul jertfei mele de soție
Mi-l văd zădărnicit, — Și cum să rabd
Povara lipsei lui de lângă mine?
— Lăsați-mă să plec cu el…


  OTHELLO
— Lăsați-o.
Vă jur că nu e ca să-mi fac o toană,
Și nici ca să-mi astâmpere o poftă
Trezită ’n trup de anii ei mai tineri,
Ci numai fiindcă-așa frumos ne roagă…
Ferească Cerul cineva să creadă
Că asta m’ar putea îndepărta
O clipă dela marea datorie.
Ah dacă mica tolbă a lui Cupidon
Mai are pentru mine vreo săgeată,
Și mințile îmi ia cu jocul dragostei,
Atuncea gospodinele să facă
Tingiri din coiful meu, și numai praful
Aleagă-se din faima lui Othello!


 DOGE
Voi singuri între voi vă înțelegeți.
Dar orice-a fi, luați grabnic hotârîrea,
Căci pleci chiar noaptea asta.


 DESDEMONA
— Noaptea asta?


 DOGE
Da, da.


 OTHELLO
— Cu dragă inimă.


  DOGE (senatorilor)
— Iar mâne,
La ora nouă ne’ntâlnim din nou.
Tu lași Othello-aici pe cineva
Prin care să-ți trimetem alte ordine
Și tot ce te privește în persoană.


 OTHELLO
Vă pot lăsa un ofițer al meu,
Un om de cinste, om de omenie;
Imi paza lui îmi las și pe soție,
Și lui puteți orice încredința.


 DOGE
Bun, fie! Noapte bună-atunci.
(lui Brabanțio) Virtutea are ’n ea un vino’ncoace:
Othello nu mai este brun, — și pace!


 1 SENATOR
Viteazule, ai grije de nevastă. (luându-și bun rămas)


 BRABANȚIO
Ai grije… — Când un tată e ’nșelat,
Poți spune: vai de bietul ei bărbat! (Ies Doge, Senatori, Slujbași)


 OTHELLO
Eu însă pentru ea îmi pun și capul. (către Iago:)
— O las în paza ta, cinstite Iago.
Soția ta să-i ție de urît.
 Și vezi să meargă bine toate lucrurile.
Să mergem, scumpa mea. Mai am un ceas,
De dragoste și tot… Să ne supunem (ies Othello și Desdemona)


 RODERIGO
Iago.


 IAGO
Ei ce spui, inimă nobilă?


 RODERIGO
Ce crezi tu să fac?


 IAGO
Să te duci la culcare.


 RODERIGO
Mai bine mă înnec.


 IAGO
Innecat nu mai faci doi bani! — De ce să te înneci, omule?


 RODERIGO
E-o prostie să trăiești în asemenea condiții. Moartea e singura rețetă, singura scăpare.


 IAGO
Moartea-i o lașitate. Au trecut de patru ori șapte ani de când, tot învățând să despart binele de rău, am ajuns la încheerea că omul nu știe să se iubească de ajuns pe sine. Decât să ajung să mă înnec de dragul unei gâsculițe, mai bine-mi schimb viața cu aceea a unui urangutan!


 RODERIGO
Ce să fac? Imi dau seama că-i o prostie, dar nu-i în
puterea mea să fie altfel.


 IAGO
Ba este în puterea noastră să fim orice pe lume. Trupul nostru e-o grădină, în care grădinarul e Voința! Pune tot ce vrei în ea: lăptucă sau urzici, cimbru sau isop, ierburi de un singur soi, ori de mai multe. O poți lăsa în păragină dacă ți-e lene, ori face să huzurească dacă o munceşti. Puterea de a face într’un fel sau altul e în noi, este ’n Voința noastră. Dacă echilibrul vieței n’ar avea două tipsii de pus în cumpănă, tipsia rațiunei și tipsia pasiunei, pornirea și josnicia apucăturilor noastre ne-ar duce la cele mai triste urmări. Dar avem rațiunea care să ne domolească furiile, îmboldurile cărnei, patimele ne’nfrînate. Drept care eu conchid: că ceea ce tu numești iubire e o nebunie, sau trăznae!


 RODERIGO
Ei cum așa?


 IAGO
E adică o furnicare a sângelui, pe care o îngăduie voința. Hai, fii bărbat. Să te înneci? Dar ce? ești pisoi, cățel fără ochi? M’am jurat prieten cu tine, și mă simt legat de tine cu otgoane de oțel. Nici când nu ți-am putut fi mai de folos. Pune bani la pungă, și vino după noi. Ascunde-ți mutra după o barbă uzurpată. Repet, pune bani la pungă! Nu se poate ca dragostea Desdemonei pentru Maur să dureze — pune bani la pungă — nici a lui pentru ea. A fost un fulger din senin și tot din senin o să vie și ruptura. Pune bani la pungă. Maurii ăștia sunt nestatornici, — umple-ți punga cu bani. Bucățica pe care el o găsește astăzi dulce ca o roșcovă, mâne i se va părea amară ca un hap… Ea trebuie să-l schimbe, fiindcă-i tânără. Numai când s’o sătura de dragostea lui o să vadă ce greșală a făcut. Și-o să-i dea cu piciorul. Deci pune bani la pungă! Dacă ții neapărat să te duci în Iad, găsește și tu o cale mai plăcută ca înnecul. Fă bani cât mai mulți. Dacă sfințenia unui legământ făcut între un barbar hoinar și o venețiană rea de muscă n’o fi mai tare ca deșteptăciunea mea (plus toate oștile iadului) o vei avea. Bani, fă bani, auzi? Și dă-l dracului de înnec. De asta ne arde nouă? Mai bine spânzurat că ți-ai făcut pofta cu-o femeie, decât înnecat că‑ți lasă gura apă.


 RODERIGO
Dar juri c’o să m’ajuți? Mai este vreo nădejde?


 IAGO
Las’ pe mine. Tu fă numai bani. Ți-am spus și o repet: urăsc pe Maur. Tu ai păsul tău, eu pe al meu. Să ne unim păsurile. Dacă-i pui tu coarne, ți-ai făcut pofta, iar mie mi-ai făcut plăcerea! Multe coc în pântecul vremei. Și vremea va făta! — Mai multe, pe mâne. La revedere.


 RODERIGO
Unde ne vedem mâne?


 IAGO
La mine-acasă.


 RODERIGO
Vin dis-de-dimineață.


 IAGO
La revedere. Pleacă. — Auzi, Roderigo?


 RODERIGO
Ce?


 IAGO
Să nu te mai aud de înnec.


 RODERIGO
Ce înnec? Mă duc să-mi vând pământul. (iese)


 IAGO
Acum să-mi jumulesc eu gugusciucul!
— Adică nu mi-aș bate joc de mine
Pierzându-mi vremea cu ’n prostuț ca ăsta,
Așa, de dragul ochilor? Urăsc pe Maur.
 …Se zice ’n târg că nasul și-a vârât
Puțin și ’n așternuturile mele.
O fi, n’o fi, mă rog, să ne ’nțelegem:
De ce n’am presupune că a fost?
La mine ține. Cu atât mai bine.
Iar Cassio, e omul pe sprinceană!
Știu bine, e ’ndoită murdărie
Să-i iau și locul, și să-mi fac și placul.
— Dar cum?… Să văd… — A, iată! Lui Othello,
Incet, încet, i-oi împuia urechile
Că e ceva ’ntre Cassio și dânsa…
El are boiu… Și ’n el, un vino’ncoa,
Ce poate da de bănuit… Iar Maurului,
Cu firea lui naivă și deschisă,
O vorbă să-i strecori, și-l duci de nas,
Cum duci asinul, de urechi.
Bun, monstrul așa dar e conceput,
Rămâne să mai fie și născut… (iese).










(2. 1.) PORT DE MARE, CYPRU. LOC LIBER LÂNGĂ CHEI


Intră Montano și doi Domni.



  MONTANO
Se poate desluși ceva pe mare?


  1 DOMN
(care a venit dela capătul digului)
Nimic decât prăpăd, prăpăd de ape.
Nici pic de pânză între cer și mare.


  MONTANO
E zarvă ’ngrozitoare pe uscat.
Dă buzna ’n metereze uraganul.
— Și dacă tot așa se năpustește
Asupra mărei, cum să nu se rupă
Scheletele de grindă, din rărunchi,
Sub namila de apă prăvălită?
— Dar flota turcă?


  2 DOMN
— Sigur nimicită,!
— Vedeți cum urlă țărmul, cum se ’ntrec
 Balaurii de apă să plesnească
Din coadă norii, — val-vârtej nămeții
Sosesc mugind să stingă Ursa mare
Și aștrii sgribuliți la Polul Nord…
In viața mea eu n’am văzut atâta
Svârcolitoare furie de apă…


  MONTANO
De nu-i retrasă flota în vreo radă,
E praf făcută! — Cum să ție piept?
Intră un al treilea Domn


  3 DOMN
O veste bună! Turcii scoși din luptă!
Furtuna le-a dat flota peste cap!
Tot planul lor i-acuma la pământ.
Un nobil vas, venind dinspre Veneția
A dat de multe vase înnecate…


  MONTANO
Să fie adevărat?


  3 DOMN
— A tras la chei.
E-o navă veroneză. — Comandantul,
E Cassio, locotenentul lui Othello,
Viteazul Maur, — și-i la țărm acuma,
In vreme ce Othello-i încă ’n larg,
C’un ordin de comandă asupra Cyprului.


  MONTANO
Mă bucur. E un mare comandant.


   3 DOMN
Dar cât de vesel Cassaio se-artă
De jalea flotei turce, — când vorbește
De Maur, se ’ntristează, fiindu-i teamă
Să nu se fi ’ntâmplat ceva din clipa
Când branbura i-a despărțit furtuna.


  MONTANO
Ferească Dumnezeu! Am fost sub el,
Și știu ce mai soldat e comandantul.
Să mergem dar la vasul ancorat,
Iar apoi dela țărm să căutăm
Cu ochii pe Othello până unde,
Azur și mare una fac în zare…


  3 DOMN
Să mergem da, căci nu aduce anul
Ce poate-aduce ceasul…


Intră Cassio.


  CASSIO
— Mulțumesc,
Vitejilor acestei brave insule!
Othello nu de geaba-i lăuda.
Ah, numai dacă Cerul l-ar feri,
Căci pradă elementelor era,
Pe marea ’nfuriată…


  MONTANO
— Vasu-i zdravăn?


   CASSIO
Un vas voinic, din grindă grea, pilotul,
Și el un om de-o veche iscusință.
E tot ce-mi dă un sâmbur de nădejde…
(strigăt de afară)
— O pânză, — o pânză, — o pânză!
Intră un al patrulea Domn


  CASSIO
Dar ce să fie?


  4 DOMN
— Orașul dă năvală,
Și pâlcuri, pâlcuri mișună pe chei,
Strigând: O pânză!…


  CASSIO
— Doamne, dacă poți,
Dă pânzei tale chipul lui Othello! (salvă de tun)


  2 DOMN
O salvă! Asta ’nseamnă că-s de-ai noștrii!


  CASSIO
Dați fuga și vedeți anume cine-i!


  2 DOMN
Mă duc. (iese)


  MONTANO
— Dar cum? Othello s’a ’nsurat?


   CASSIO
Și ce ’nsurat! A pus pe-o fată mâna,
De ne mai pomenită frumusețe,
Ceva ce ’ntrece orice ’nchipuire!… (reintră al doilea Domn)
— Ei, cine-a acostat?


  2 DOMN
— E unul Iago.
Un sublocotenent al generalului.


  CASSIO
Avea cu el un înger păzitor!…
Furtuna, valul, furia văzduhului,
Și stâncile râpoase și nisipurile
Ce-atrag corăbii ca să le înghită,
Au fost pe semne toate ’nfiorate
De-atâta frumusețe, și uitându-și
Natura lor haină, au lăsat
Să treacă printre ele Desdemona…


  MONTANO
Să treacă cine?


  CASSIO
— Așa se cheamă fata!
Stăpâna, căpitana căpitanului!
— Lăsată ’n seama strașnicului Iago.
Dar bine-au mers! Auzi, în șapte nopți!
Mărite Jupiter,
Ai grije de Othello, — umflă pânzele
Cu pieptul tău, ca să vedem odată
 Intrând în radă nava lui înaltă,
— Fă dragostea să-l mâie spre iubită,
Iar nouă să ne toarne foc în vine,
Și Cyprului un fel de viață nouă!


Intră Desdemona, Emilia, Iago, Roderigo.


— A uite, bogățiile corăbiei
Au și ajuns la țărm! — Intregul Cypru
In fața ei genunchii să-și îndoaie!…
— Salut Domniță, Dumnezeu cu tine,
Acum și ’n vecii vecilor, amin.


  DESDEMONA
Iți foarte mulțumesc. — Dar ce vești ai,
Și ce-mi poți spune de stăpânul drag?


  CASSIO
— Că încă n’a sosit… Dar știu că-i bine,
Și că va fi ’n curând aci…


  DESDEMONA
— Mă tem.
Dar cum de v’ați pierdut unul de altul?


  CASSIO
Grozava ceartă dintre cer și mare
Și nouă ne-a stricat tovărășia…
Dar ce aud? — O pânză! (de afară)
(voce) — O pânză! — O pânză! (salvă)


  2 DOMN
O altă salvă în onoarea noastră!
Deci tot ai noștri!


   CASSIO
— Vezi te rog ce e! (iese Domn)


  (lui Iago)
A, bună ziua sublocotenente. (Emiliei)
Și bună ziua, Doamnă. — Dragă Iago,
Să nu te mire-atâta îndrăzneală,
Când până-acolo merg cu buna creștere,
Că uite-mi vine să-ți sărut nevasta… (o și sărută)


  IAGO
Măcar să-ți dea atât de mult cu buzele,
Cât mi-e mi dă, — cu gura înainte!…


  DESDEMONA
Dar văd că-i o femeeie prea tăcută…


  IAGO
Atunci când nu vorbește! — Dacă spun,
Că nici nu pot dormi de gura ei!…
Da ’n fața ta — știu eu? — poate că limba
In inimă și-o vâră, ca din inimă,
Bărbatul să-și urască…


  EMILIA
— N’ai dreptate…


  IAGO
Ei par’că nu știu eu… Sântèți icoane,
In lume; însă mori de vânt acasă!
Pisici când sgâriați, mironosițe:
 Când sunteți vinovate! — draci curați,
Atunci când v’a călcat un om pe coadă,
Bolnave când e’n joc gospodăria,
Și foarte bune gospodine ’n pat!


  DESDEMONA
Dar ce mai gură!


  IAGO
— Dacă nu-i așa,
Să-mi spuneți Turc! — Din pat plecați hoinare,
Iar când la treabă, — iarăși la culcare!


  EMILIA
Eu nu m’aștept la laude din parte-ți…


  IAGO
Să nici n’o faci!


  DESDEMONA
— Dar ce-ai putea să spui,
De mine, dac’ar fi să-mi faci portretul?


  IAGO
Domniță, nu mă pune la ’ncercare:
Căci ori vorbesc de rău, ori nu sunt Iago!


  DESDEMONA
Incearcă, hai… — S’au dus în port să vadă?


  IAGO
Da, Doamnă.


   DESDEMONA
— Nu sunt veselă, dar cată,
Cu vorba s’alungăm urâtul… spune.


  IAGO
Să văd…
De creer mi se ține inspirația,
Ca cleiul de o ștofă învechită…
— Să smulgă tot cu el!… — Dar Muza miaue,
Și uite c’a fătat:
La trup ca și la minte minunată,
Ne placi cu trupul, mintea ne desfată!


  DESDEMONA
Și dacă o femeie-ar fi deșteaptă,
Dar neagră?


  IAGO
— Ea un alb de și-ar găsi,
Cu tenul lui frumos s’ar potrivi!


  DESDEMONA
Din ce în ce mai rău!


  EMILIA
— Și dacă-i albă,
Dar proastă?…


  IAGO
Femeia nu e proastă niciodată:
Căci altfel n’ar rămâne ’nsărcinată!


   DESDEMONA
Sunt vechi zicale de făcut lumea să râdă la un pahar cu vin. Atunci, ce cuvinte mai poți avea pentru aceea care-i și urâtă și proastă?


  IAGO
Oricât de hâdă și puțin deșteaptă,
Aceeaș păcăleală ne așteaptă…


  DESDEMONA
Neștiutorule de tine! Ponegrești fără socoteală. Dar ce laudă ai aduce femeiei într’adevăr meritoase, care numai prin puterea virtuților ei pune lacăt gurilor rele?


  IAGO…
Frumoasă cine e, și ne’ncrezută,
Cu limbă mare, însă nu limbută,
Bogată, fără-a fi și răsfățată,
Și veselă, dar nu și desfrânată,
Femeia care-și lasă supărarea
La ușe, și la fel și răzbunarea,
Și nu își bate capul, în zadar,
Să facă din țânțar un armăsar,
Femeia care face, dar și tace,
Și ochii după alții nu-și întoarce.
Acea femeie-ar fi o raritate…
— Și dac’ar exista…


  DESDEMONA
— Cum se prea poate…
   IAGO
Ea n’ar fi bună decât prunci să crească,
— Și uneori ciorapii să-i cârpească!


  DESDEMONA
Vai ce ’ncheiere fără duh și noimă! Nu ’nvăța nimic dela el, Emilia, oricât de bărbat ți-ar fi! Ce spui, Cassio, nu-i cam liber la gură?


  CASSIO
Vorbește, doamnă, pe față. Trebuie să vedeți în el mai mult un soldat decât un cărturar.
Desdemona înaintează spre port, Cassio îi dă mâna și se depărtează cu ea.


  IAGO (aparte)
O ia de mână. Bună ideie. Șoptește-i, — minunat! Cu firul acesta firav de paianjen voi prinde un fluture cât Cassio de mare… Așa, surîde‑i, bravo… Fă‑i curte, asta ți‑e căpcana… Dai din cap? asta vreau și eu. Dacă de fandoselile astea nu‑ți vei mușca odată degetele! Dacă nu‑ți vei pierde locotenența!… Așa, dă‑i înainte… Ptiu, ce mai sărutat! Și ce mai reverență! — Bravo… Mai du odată degetele la buze… Ce mai flaute, nu? Pe ele ai să fi suflat… (trompetă afară) Maurul, cunosc trompeta!


  CASSIO
El e!


  DESDEMONA
Haidem să-i ieșim înainte.


   ICASSO
Dar uite c’a și sosit!


Intră Othello cu suita.


  OTHELLO
Frumoasa mea războinică…


  DESDEMONA
— Othello, dragul meu.


  OTHELLO
Pe cît sunt de uimit, pe atât mă bucur
Să văd c’ai și sosit! — Minunea mea!
De-i vorba ca furtuna să-mi aducă
Atâta fericire totdeauna,
Să sufle vântul până nu mai poate,
Să-mi ducă nava peste munți de apă,
S’o urce până ’n piscul lor olimpic,
Și iarăși s’o scufunde în prăpastie!
…De-ar fi să mor, aș vrea să mor acuma…
In culmea fericirei… Sufletul,
Imi e așa de plin, că nu văd cum
Destinul mă mai poate răsfăța…


  DESDEMONA
Ferească Dumnezeu!… De ce n’am crede
Că zile mai frumoase ne așteaptă?…


  OTHELLO
Amin. E tot ce pot să spun, copilă…
Mă ’năbuș — uite vezi? — de fericire…
 Primește un sărut, și încă unul…
— Sărutul să ne fie toată cearta. (se sărută)


  IAGO (aparte)
Acord desăvârșit… Dar am eu cheia,
I-oi face eu să sune ’n dezacord…


  OTHELLO
Să mergem în cetate. — Dragii mei,
Am vești, războiul nostru-i isprăvit.
Dușmanu-i dus la fund!… — Ce face Cyprul?
— Să vezi ce bine ai să fii primită,
Iubirea mea, — am prieteni mulți pe-aicea…
Vorbesc cam fără șir… fiindcă sunt beat,
Sunt beat de fericire… Dragă Iago,
Fii bun și du-te ’n port după bagaje,
Dar ia ’n cetate și pe șef cu tine,
Căci merită! — e tare cum se cade…
Hai vino, Desdemona, și ’nc’odată,
La noi în Cypru fii binevenită…


Ies toți, afară de Iago și Roderigo


  IAGO
Caută-mă numaidecât în port. — Vin’aici. Dacă ești om de curaj (și se spune că fricoșii, când sunt îndrăgostiți, au mai mult decât le-a fost dat dela natură) atunci ascultă. Locotenentul noaptea asta e de serviciu la corpul de gardă. Mai întâi trebuie să-ți spun că Desdemona s’a și îndrăgostit de el.


   RODERIGO
Nu se poate.


  IAGO
Pune-ți degetul pe buze și capul la bătaie. (pune degetul) Dacă a fost ea în stare să cadă nebună după Maur! Și pentru ce? Pentru palavrele și fanfaronadele lui! Dar crezi că-l mai poate iubi de dragul trăncănelei? Ochii ei caută ceva nou. Și ce noutate mai e și aia, să te uiți mereu la dracu? Când sângele nu mai e furnicat de plăceri, ca să-l poți pune pe foc, ca să dai poftei săturate un gust nou, îți trebuie oarecare vino ’ncoace, oarecare potrivire de vârstă, gusturi și frumusețe, — toate lucruri care lipsesc Maurului. In lipsa acestor condiții atât de necesare, toată dragostea ei fragedă se va simți amăgită, inimei i se va apleca, ea va începe să urască pe Maur. In materia asta, natura singură îi va da lecții, și-o va îndemna la altă alegere. Date fiind toate astea — și nu văd în ele nimic nefiresc sau tras de păr — cine e rogu-te, mai vecin cu norocul care se apropie? Cassio, nu? Un flușturatec, — de o conștiință ce nu merge mai de parte de câteva forme de bună‑cuviință și omenie, pe care le pune pe el ca mai ușor să-și facă pofta, să-și atingă ținta. Un mare strengar, un vrăjitor de-inimi. Un om care știe să tragă cu ochiul, cu urechea. Să miroasă unde-i rost de o femeie. Un drac și jumătate. In plus, pungașul e tânăr, frumos, — are toate acele însușiri după care femeile prostuțe și începătoare se fac praf. Ce să mai vorbim! O pușlama desăvârșită. Femeia a și dat peste ce-i trebuie.


  RODERIGO
Asta n’o cred. Ea-i o fire din cele mai curate.


  IAGO
Mofturi. Vinul pe care-l bea e făcut din struguri. Dacă era curată dela Dumnezeu nu mai cădea pe Maur. Fata tatii! N’ai văzut nenorocita cum se juca cu palma lui Cassio? N’ai observat?


  RODERIGO
Ei bine, era din politețe…


  IAGO
Era din lubricitate, băiatule. Preludiu tainic, la toată povestea asta de gânduri necurate și desfrâu. Se apropiau așa de mult cu buzele, că respirările lor se sărutau. Gânduri murdare, Roderigo. Apropierele astea dintre ei, netezesc drumul. Și odată te pomenești cu drumul bătut, iar la capătul lui: două trupuri ce se ’ntâlnesc! Pfui! — Dar lasă pe mine, dragul meu. Nu de geaba te-am adus din Veneția. Stai de pază noaptea asta. Din ordinul meu. Cassio nu te cunoaște. Eu voi sta pe lângă tine. Tu caută-i pricină. Ori vorbind prea tare, ori râzând de disciplina lui, — ori pe ce cale vrei, și după cum se va ivi prilejul.


  RODERIGO
Bun.


   IAGO
E iute la mânie, arțăgos. Se poate să te și lovească. Ațâță-l. Doar de o da! Ca eu, pe motivul ăsta, să ridic Cyprul în sus. Scandal, care nu se va putea potoli decât cu debarcarea lui Cassio. Prin asta, cu mijloacele la ’ndemână, tu te vei afla mai aproape de dorința ta, înlăturate fiind acele obstacole ce altfel îți cam taie calea.


  RODERIGO
Voi face cum e mai bine.


  IAGO
Bizuie-te pe mine. Caută-mă numaidecât în oraș.
M’a însărcinat Maurul să-i cobor bagajele.
La revedere.


  RODERIGO
La revedere (iese)


  IAGO
Că o iubește Cassio, sînt sigur.
Că ea-l iubește, nu e de mirare.
Othello, cât e de nesuferit,
E-o fire iubitoare și statornică,
Un soț cuminte pentru Desdemona.
Și eu iubesc puțin pe Desdemona,
Dar nu cu trupul, nu! — deși, știu eu?
Cam greu m’aș da ’napoi la o adică…
Dar dragă mi-e, de dragul răzbunărei…
 Căci Dracul desfrânat a călărit,
Puțin, se pare, și în șaua mea…
Gând negru ce mă roade ca otrava,
De care n’am să scap decât în clipa
Când suntem chit, femeie cu femeie!
Sau cel puțin când l-am făcut pe Maur,
Nebun de gelozie! — Drept aceea,
De pot da drumul micului copoi, (arată după Roderigo)
Să-i ție bine urma, Cassio,
Imi cade, pac! în mână… L-înegresc,
Cât pot mai bine ’n ochii lui Othello
(Mă tem, și el să nu se fi ’ndulcit
Vreodată la boneta mea de noapte…).
— Și-l fac pe Maur să mă ia în brațe,
Din el fiindcă-am făcut un biet măgar…
Un biet nebun din omul de-altădată…
(arată la cap) Am tot aci. Deși cam îmbâcsit…
Dar nu-i nimica. Fapta necurată
Abia pe drum la față se arată. (iese)






(2. 2.) O STRADĂ


Intră un Herald cu o proclamație. Lume după el




  HERALD
E voia lui Othello, nobilul și viteazul nostru general, ca după veștile sosite cu privire la nimicirea flotei musulmane, om de om să sărbătorească triumful. Faceți jocuri, aprindeți focuri de bucurie, petreceți și vă ’nveseliți, care după cum vă spune inima. Fiindcă pe lângă veștile binefăcătoare, mai e și ziua nunței sale. Drept care, a binevoit să dea această proclamație. Toate localurile sunt deschise, și-i voie deplină să petreacă lumea, dela această oră 5, și până la clopotul care va bate 12. Cerul binecuvânteze insula Cypru, și pe nobilul nostru general, Othello. (iese)






(2. 3.) SALĂ DE CASTEL


Intră Othello, Desdemona, Cassio, suită




  OTHELLO
Tu Cassio, stai de veghe toată noaptea.
Așa ca s’arătăm că și petrecerei
Noi știm să punem frâna de cuviință.


  CASSIO
Am dat lui Iago toate îndrumările,
Dar și așa, cu ochii mei veghea-voi.


  OTHELLO
Bun. Iago-i om onest. Te las cu bine.
Iar mâne vino cât de dimineață.
(Desdemonei) Iubito, haidem. Ziua încheiată,
Ne-așteaptă încă clipa minunată.
Noapte bună. (ies Othello, Desdemona, și suită)


Intră Iago.


  CASSIO
Bine că vii, Iago, mergem la corpul de gardă.


  IAGO
Nicio grabă, locotenente. Nu-i încă zece. Generalul ne-a dat drumul așa de vreme, de dragul Desdemonei. Și să nu i-o luăm în nume de rău: până acum nici n’a avut, săracul, o noapte cu ea. Și pe ochii mei, nurlie femeie.


  CASSIO
A, e o femeie de toată frumusețea.


  IAGO
Și rea de muscă, te asigur.


  CASSIO
Făptură fragedă și dulce.


  IAGO
Ii joacă ochii ’n cap, — îți vorbește cu geana!


  CASSIO
Ochi îmbietori, e adevărat. Dar care totuși au în ei ceva nevinovat.


  IAGO
Dar vorba? Trâmbiță de dragoste!


  CASSIO
O femeie, desăvârșirea însăși!


  IAGO
Ei, Domnul le aibe ’n pază așternutul. Hai, locotenente, că am un vas cu vin, și afară ne-așteaptă niște Cyprioți, băieți de viață, să bem în sănătatea negrului Othello.


   CASSIO
Nu noaptea asta, dragă Iago. N’am chef deloc de băutură. De ce nu există și mijloace mai cuvincioase de sărbătorit lumea!


  IAGO
Dar sunt prieteni de-ai noștri. Doar un pahar. Beau eu pentru tine.


  CASSIO
Doar un pahar am băut și seara asta, și încă bine stropit cu apă, și uite fața mea… (îi arată fața) E o slăbăciune a mea, nenorocitul de mine!
Și n’am curajul s’o mai pun la ’ncercare.


  IAGO
Hai dragă, noaptea asta-i chef și zaiafet. Ne invită băieții.


  CASSIO
Unde sunt?


  IAGO
Aici, la ușe. Fii bun și poftește-i înăuntru.


  CASSIO
Bine, dar să știi c’o fac în silă (iese).


  IAGO
Să-i pot turna pe gât numai atâta:
O cupă peste cupa de-adineaurea,
Și gata, se va da la om mai rău
 Ca javra Desdemonei!… — Roderigo,
Sărmanul meu sitar, de altă parte,
Intors pe dos de dragoste, îi trage
Clondire ’ntregi în cinstea Desdemonei,
Și stă la pândă! — Trei flăcăi din Cypru,
Trei inimi de jeratec, — tot ce are
Mai bun acest ținut, — trei inimi gata
Să-și apere onoarea ’n vârful spadei,
Sunt strânși la un pahar în noaptea asta,
Și stau și ei la pândă… — Am să fac,
In mijlocul bețivilor, pe Cassio
Să-și dea în petec, să jicnească insula!
— Dar uite vin!… Să pun eu tot la cale,
Și barca-mi va sălta ușor, la vale!…


Reintră Cassio, cu Montano și Domni; urmează slujitori cu vin.


  CASSIO
Dracu să mă ia, că m’am și chirchilit!


  MONTANO
Ei dă-o’ncolo. N’a fost nici o litră! Pe onoarea mea de soldat.


  IAGO
Să bem, băieți. (cântâ)
   Să-i tragem la măsea,
   Să-i tragem la canea,
   Soldatu-i om deschis,
   Și viața e un vis,
   Să-i tragem la măsea.
Să bem, băieți. Dați vin încoace.


   CASSIO
Dracu să mă ia, al dracului cântec!


  IAGO
L-am învățat în Anglia, unde lumea știe să bea. Danezul, Germanul, Olandezul cu burta cât o damigeană, la băutură, he‑hei, sunt un fleac pe lângă Englezul nostru.


  CASSIO
Așa de tare să fie englezu ’n băutură?


  IAGO
Englezul? Da-l bea turtă pe Danez, și abia după aia se pune să-i tragă; n’apucă să asude, și-a și băgat sub masă pe German; iar după ce a băgat în cofă și pe Danez, abia atunci s’așează pe băutură.


  CASSIO
In sănătatea generalului.


  MONTANO
Așa-i, în sănătatea generalului.


  IAGO (cântând)
   Era Ștefan un rege mare,
   Un galben haina îl costa,
   Dar el mereu se văita,
   Că scumpă e, afar’ din cale!
    Era Ștefan un rege mare,
   Iar noi, de neam ceva mai prost…
   Mândria însă ne omoară,
   — Ia-ți haina, deci, și fii ce-ai fost.
— Să bem, băeți, să bem!


  CASSSIO
Da ăsta-i și mai strașnic ca ălâlant!


  IAGO
Să-i mai zic odată?


  CASSIO
Nu, că nu prea merge cu slujba noastră. Nu face nimic: Cerul e deasupra noastră, și sunt suflete pe lume care vor fi mântuite, altele care nu!


  IAGO
Asta-așa e, dragă locotenente.


  CASSIO
Din partea mea, fără să jicnesc pe general, sau pe vreunul din șefii mei, — sper să fiu printre cei mântuiți.


  IAGO
Și eu, locotenente.


  CASSIO
Și tu. Dar nu ’naintea mea, te rog… Locotenentul trece înaintea sublocotenentului… Dar să nu mai vorbim de asta. Hai la treaba noastră. Doamne iartă greșalele noastre. Domnii mei, să ne vedem de treabă. Să nu credeți, domnii mei, că-s beat. Uite, nu-i ăsta locotenent? (se pipăie singur) Nu-i asta mâna lui dreaptă? Asta, mâna lui stângă? Păi asta ’nseamnă că sunt beat? Uite cum mă țin pe picioare, uite cum vorbesc…


  TOȚI
Minunat, mai e vorbă !


  CASSIO
Nu-i așa? Atunci cine spune că sunt beat? (iese)


  MONTANO
Pe esplanadă, camarazi! Să punem strejile! (ies ceilalți)


  IAGO
Văzuși pe camaradul de-adineaurea?
Soldat, să-l pui alăturea de Cezar!
Dar cum ia un pahar de vin, e gata:
Virtute, viciu, fac la el un echinox!…
Păcat, păcat de el! — Cu toată ’ncrederea,
Pe care-o pune ’n omul lui, Othello,
Mă tem, cu blestemata-i de meteahnă,
Să nu ne puie insula pe foc…


  MONTANO
Dar cum? E des așa?


  IAGO
— Preludiul somnului:
La ceas se uită țintă ore ’ntregi
Când patul nu și-l simte învârtindu-se…


   MONTANO
Ar fi atunci de spus și generalului…
Căci bun din fire, poate vede ’n Cassio
Nimic decât valoarea de ostaș,
Când poate — nu-i așa? — se cer și altele…


Intră Roderigo.


  IAGO (aparte lui Roderigo)
Ei ce faci Roderigo? Du-te repede,
Hai, du-te după el, auzi? (iese Roderigo)


  MONTANO
— Păcat,
Să pună ’n mâna unui om pierdut,
Un post așa de mare… S’ar cădea,
Știu eu? să i se-atragă luarea-aminte…


  IAGO
Eu nu, în orice caz. Pe ce-am mai scump,
Mi-e drag, mi-e drag ca ochii mei din cap!
Mi-aș da și viața, numai ca să-l scap…
Dar ce e? Ce s’aude? (de afară) (voce) — Ajutor!


Reintră Cassio luptând cu Roderigo


  CASSIO
Pungaș și secătură!


  MONTANO
— Ce-i locotenente?


   CASSIO
O javră care vrea să mă învețe
Ce-i aia datorie… Am să-l toc,
Să-l fac saladă!


  RODERIGO
— Tu pe mine?


  CASSIO
Mai faci și pe grozavul? (îl lovește)


  MONTANO
Dar stai, locotenente! (îl oprește) Ce-ai de gând?


  CASSIO
In lături, că-ți retez și ție botul!


  MONTANO
Poftim, te-ai îmbătat! Ești beat.


  CASSIO
— Beat eu? (se bat)


  IAGO (aparte lui Roderigo)
Tu șterge-o hai, și strigă că-i răscoală!
— Dar, dragul meu locotenent, dar Domnilor,
Se poate? Ajutor!… Montano! Cassio!…
Săriți într’ajutor… Ha, bună pază! (se trag clopote)
Mai trag acum și clopotul! — Ei drace,
Să vezi că se ridică tot orașul!
 Dar pentru Dumnezeu, locotenente,
O să ne crape-obrazul de rușine!


Reintră Othello și suită.


  OTHELLO
Dar ce e? Ce-i cu voi?


  MONTANO
— Na, drace, sânger!
Ah sunt lovit de moarte!… (leșină)


  IAGO
— Dar opriți-vă
Oprește-te, locotenente. Dragii mei,
Vă pierdeți capul! — Nu vă e rușine,
De general? Pe semne-ați căpiat!


  OTHELLO
Dar ce mai e și asta? Am scăpat
De Turci, ca între noi să ne ucidem?
Rușine să vă fie! — Ce barbari!
— Pe pielea lui o face cine mișcă!
— Să nu mai tragă clopotul, că scoate
Din fire tot orașul! — Ce-a fost asta?
Cinstite Iago, parcă-abia respiri,
Hai spune, ce e, — cine-a început?
Pe dragostea ce-ți port, te rog, vorbește.


  IAGO
Dar n’am habar… Mai până adineaurea,
Eu prieteni i-am știut, mai prieteni poate
Ca soarele cu luna…
 Când iată că, par’că loviți cu leoca,
Ii văd că se încaieră,
Și sabia și-o vâră unu’ntr’altul!
Idee n’am din ce s’au luat, sărmanii…
Mai bine-mi reteza un Turc picioarele,
Decât să mă aducă-aicea martor!


  OTHELLO
Dar cum să-ți ieși, Mihai, așa din fire?


  CASSIO
Te rog, mă iartă, nu pot spune-o vorbă…


  OTHELLO
Montano, te știam un om de treabă,
De-aleasă și cuminte tinerețe,
Mai toți te lăudau. Frumosu-ți nume
Trecea nestânjenit din gură ’n gură…
Și-acum să ți-l mânjești, s’ajungi să treci
Drept un chefliu și-un zurbagiu de stradă?
Răspunde, haide.


  MONTANO
Mă zbat cu moartea… Rogu-te, mă cruță
De ori și ce sforțare… Ai pe Iago…
Iți poate spune tot ce știu și eu…:
Căci nu mă știu cu-o iotă vinovat,
Cu vorba sau cu fapta, — afară numai,
De nu-i o vină dragostea de sine,
Și nu e un păcat să-ți aperi viața,
Când altul ți-o atacă din senin…


   OTHELLO
Pe ce-am mai scump, mă scoate-ți din sărite!
Incep să văd doar roșu ’n fața ochilor…
Un pas să fac, o mână să ridic,
Și gata, s’a sfârșit cu voi!
Eu vreua să știu cine-a ’nceput scandalul.
Căci frate bun să-mi fie, frate geamăn,
Cu mine-a terminat-o! — Cum adică,
Intr’o cetate ’n stare de război,
Ce încă stă cu sufletul pe buze,
Ca orbii să ne batem între noi,
Și unde? Lângă corpul meu de gardă?
Și noaptea? E de nemaiauzit!
— Vreau, Iago, tot să știu.


  MONTANO
— Dacă te simți
Legat prin grad sau altă-apropiere,
Să nu vorbești decât cu părtinire,
Atuncea Iago, nu mai ești soldat…


  IAGO
Ah nu lovi în tot ce am mai scump…
Mai bine limba taie-mi-o decât,
S’o las să se atingă de un Cassio!
Dar sper că n’o să-l coste adevărul…
Deci iată cum stă cazul, generale.
Montano sta cu mine-aci de vorbă,
Când peste noi dă unul fugărit,
De Cassio, — strigându-ne Ajutor!
 Căci Cassio sta gata să-l străpungă…
Montano face-atunci un pas spre Cassio,
Și-l roagă să se-astâmpere; iar eu,
Mă duc să-l fac pe celălalt să tacă!…
Să nu ridice — cum s’a și ’ntâmplat —
Cu larma lui, orașul în picioare.
Dar iute la picior, o și tulise!
Și n’apuc să mă ’ntorc, c’aud un zangăt,
— De săbii!… — și pe Cassio ’njurând,
Cum nu l-am auzit în viața mea!
Mă duc la ei, și-i văd încăerați…
— Așa cum i-ai văzut și tu, — adineaurea…
Mai mult decât atâta nu mai știu…
Decât că… omu-i om… și-și pierde capul…
Adesea dai în cel ce-ți vrea doar binele…
Așa poate și Cassio, săracul…
Mai fiind și scos din minți cu vreo insultă,
De haimanaua aia care-a șters-o…


  OTHELLO
Văd, Iago, foarte bine,
Că vrei din datorie și iubire,
Pe Cassio să-l faci scăpat… (lui Cassio) Mi-ești drag,
Dar Cassio, de astăzi înainte,
In tine nu mai am un ofițer.


Reintră Desdemona cu suită


Poftim, și pe iubită mi-au trezit-o!
— Ce lecție vă trebuie!…


  DESDEMONA
— Dar ce-i?


   OTHELLO
Nimic, iubito… Mergem la culcare…
(lui Montano care e ridicat)
Cu mâna mea eu rana-am să ți-o caut…
Plecați acum…
Mai dă o raită, Iago, prin oraș
Și vezi să fie liniște… — Iubito,
Așa e viața asta de cazarmă,
Trezit din somn mereu de o alarmă… (ies toți afară de Iago și Cassio)


  IAGO
Dar ce? Ești rănit locotenente?


  CASSIO
O rană fără leac.


  IAGO
Ferească Dumnezeu!


  CASSIO
Reputația, reputația, reputația… Mi-am pierdut reputația… Am pierdut partea nemuritoare din mine… Ce-a mai rămas e animalul… Reputația mea, Iago, reputația mea…


  IAGO
Ehei, credeam că-i vorba de o rană corporală! De asta te plângi tu? Reputația? Ce-i aia? Un cuvânt fără rost. O bâiguială! — Reputația! Obținută mai totdeauna pe nedrept, și pierdută tot așa. Nu ți-ai pierdut nicio reputație. Afară poate de aceea de a nu avea niciuna! Ai o mie de mijloace, omule, să câștigi din nou pe general! Ai căzut puțin în disgrație… Ei și? O mică supărare a lui… Mai mult de ordin disciplinar, decât din inimă… Așa cum ți-ai bate cânele, ca să sperii un leu! O vorbă, două, și l-ai înmuiat!


  CASSIO
Sau poate l-am făcut să mă disprețuiască și mai mult… Un comandant așa de bun, și eu, un ofițer așa de păcătos!… Un bețiv și un scandalagiu… Ce rușine, Iago, ce rușine… Beat, auzi?… Vorbind ca un papagal, certându-mă și înjurând, dându-mi ifose, făcând pe spadasinul cu propria mea umbră! Ah duh nevăzut al vinului! Dacă nimeni nu ți-a spus încă pe nume, îți voi spune eu: ești Dracul!


  IAGO
Cine era acela după care fugeai cu sabia?


  CASSIO
Habar n’am.


  IAGO
Nu se poate.


  CASSIO
Sunt în capul meu o groază de lucruri. Dar nimic limpede. O ceartă. Dar de ce? Vai Doamne, cum pot oamenii să-și pună singuri în gură un dușman care să le fure mințile, cum de simțim noi plăcere, bucurie, voluptate, în a ne preface singuri în bestii!…


   IAGO
Dar te văd teafăr și întreg… Cum de ți-ai revenit?


  CASSIO
Așa a găsit de cuviință demonul beției, să facă loc demonului mâniei. Cui pe cui se scoate. Ca de fapt să mă disprețuiesc și mai mult…


  IAGO
Ei lasă, prea faci și tu pe moralistul. E drept că la vremea, în locul și în împrejurările în care ne aflăm, pe insula asta, bine-ar fi fost să nu se ’ntâmple… Dar ai făcut-o, ai făcut-o! Vorba e cum s’o dregem…


  CASSIO
Să zicem că-i cer postul înapoi. El o să-mi spuie: bețivule! Ei bine, o sută de guri să am, ca hidra din Lerna, și-un cuvânt ca ăsta le ’nchide pe toate! Mă lasă, — n’auzi? — om în toată firea. Și peste cinci minute, îmi pierd mințile, peste alte cinci: bestie în toată regula!… Ciudat lucru când te gândești… Ce însemnează un pahar, numai un pahar mai mult. Par’că are ’n el pe diavolul!


  IAGO
Ce diavol! Vinul bun e un tovarăș minunat! Numai să știi cum să-l iei!… Nu mai tuna și fulgera contra prietenilor… Ascultă, dragă locotenente, sunt eu sau nu prietenul tău?


   CASSIO
Prieten… N’am văzut-o adineaurea?… Auzi d-ta, beat!…


  IAGO
Se ’ntâmplă!… Cine nu-i odată beat în viața lui? Dar eu să-ți spun ce trebuie să faci… General e acum, nevasta generalului… Ce mai vorbă, e în al noulea cer după ea… După nurii și farmecele ei… Spune-i, Domnule, păsul… n’o lăsa în pace până nu-ți recapeți postul… O femeie ca ea, bună și apropiată, o fire așa de binecuvântată, ar simți ca o pată pe conștiință să nu facă mai mult chiar decât i-ai cere. Roag’o în genunchi, să dreagă scrântitura asta ivită în prietenia dintre soțul ei și tine, și capul mi-l pun că osul scrântit va arăta mai frumos ca mai ’nainte…


  CASSIO
Sfatul nu e rău.


  IAGO
O spun din dragoste sinceră și onestă prietenie…


  CASSIO
Mi-e-mi spui? Să știi că mâne cu noaptea ’n cap mă duc la buna și curata Desdemona, s’o rog să-mi vie într’ajutor… Ar fi să-mi iau câmpii, să cred că m’am potmolit aci!


  IAGO
Asta spun și eu! Noapte bună locotenente, — mă duc să dau o raită prin oraș…


   CASSIO
Noapte bună, oneste Iago (iese).


  IAGO
Mai spuie cineva că sunt om rău,
Când dau un sfat așa de cum se cade!
Nimica mai ușor decât să faci
Să-și plece-auzul buna Desdemona…
E darnică din fire cum e soarele…
Iar cât privește Maurul, — de-ar fi
Să-și lepede religia, botezul,
Credința în simbolul Mântuirei,
Așa ’l încătușează cu-o privire,
Că face ori ce vrea din el, cu-o vorbă!
Un gest al ei, e lege pentru Maur,
In mâna ei, i-o biată jucărie…
Și sunt atunci om rău dacă mi-l pun
Pe calea care duce drept la țintă?
— Dar zei deștepți ai Iadului, — cu cât
Vrea Dracul să se ’mbrace mai în negru,
Cu-atât își pune haină mai cerească…
Așa fac eu acum!… In timp ce omul,
Cinstit sărută poala Desdemonei,
Iar ea se roagă pentru el la Maur,
Otravă în ureche eu strecor,
Și-i spun că-i lucru necurat la mijloc…
Așa ca pe măsură ce îl roagă,
Pe-Othello tot mai mult să-l și desguste.
— Și astfel o ’nnegresc în ochii lui…
 In timp ce ea de bună voie-mi țese,
Un laț în care pîn’la urmă-i prind pe toți…


Reintră Roderigo


— Ei, ce e, Roderigo?


  RODERIGO
Iată-mă alergând, dar nu ca un câne la vânat, ci ca o javră care numai ajută haita cu schelălăiala! Banii mi s’au dus pe gârlă. Azi noapte am fost ciomăgit în toată legea! Și ce-mi rămâne să spun e că m’am săturat. Mă duc înapoi la Veneția, fără un ban în pungă, dar cu ceva mai multă minte la cap…


  IAGO
Ce rău, ce rău când omul se pripește…
O rană ’ncet, încet se lecuiește,
— Lucrăm cu capul, nu lucrăm cu farmecele;
Iar capul mai gândește, potrivește…
— Nu merge strună fiindc’ai fost lovit?
Dar tu cu lovitura asta uiți
C’ai scos din circulație pe Cassio!
Sunt multe lucruri care cresc sub soare,
Dar primăvara nu vine cu-o floare…
Răbdare deci… Ia uite, crapă zorile!
Cum trece timpul când e omul mulțumit!
— Hai, pleacă… Pe curând vei ști mai multe, (Roderigo iese)
— Sunt două lucruri de făcut acuma:
Nevasta să-mi trimet numaidecât,
 La Cassio, să-i vadă ’ntreținuta…
Iar eu, ținând de vorbă pe Othello,
Să-l fac s’apară chiar când Desdemona
Pe Cassio îl are la picioare!…
I-un plan măestru… — Repede cu el,
Să batem fierul până-i cald, altfèl… (iese)





 





(3. 1.) IN FAȚA CASTELULUI


Intră Cassio și câțiva muzicanți.



  CASSIO
Cântați aici. — V’așteaptă plată bună,
Cântați ceva în cinstea generalului (muzicanții cântă).


Intră Clown.


  CLOWN
Da ce, muzicanților, instrumentele-astea au fost la Neapol că vorbesc așa pe nas?


  1 MUZICANT
Cum pe nas?


  CLOWN
Păi nu dai aeru pe nas?


  1 MUZICANT
Sunt instrumente de vânt…


  CLOWN
Atunci fă-le vânt, și șterge-o!


   1 MUZICANT
Ce vorbă mai e și asta?


  CLOWN
Păi nu spui că sunt instrumente de vânt? Luați banii ăștia și aflați că generalului i-a plăcut foarte mult muzica voastră, dar tare-ar vrea să n’o mai audă! Nu-i place gălăgia!


  1 MUZICANT
Bun, nu face nimic.


  CLOWN
Dac’aveți muzică d’aia care nu s’aude, dați-i drumul! Dar d’ailaltă, generalul nici nu vrea s’audă…


  1 MUZICANT
Imi pare rău, dar muzică să nu s’audă nu avem.


  CLOWN
Puneți-vă atunci instrumentele ’n cui, și p’aci vă e drumul. Faceți-vă aer! (ies muzicanții)


  CASSIO
Auzi tu, dragul meu?


  CLOWN
N’aud niciun «dragul meu». Te-aud pe tine.


  CASSIO
Dar sfârșește odată cu jocurile astea de cuvinte. Ia un mic bănuț de aur și dacă doamna care ’nsoțește pe soția generalului s’a deșteptat, spune-i că un oarecare Cassio ar vrea să-i spuie două vorbe. Fii bun, te rog.


  CLOWN
S’a deșteptat, știu eu. Numai să fie deșteaptă și să vie! Dar voi fi așa de drăguț să-i aduc la cunoștiință…


  CASSIO
Te rog, dragul meu (iese Clown).


Intră Iago.


— La timp sosești!


  IAGO
Dar n’ai dormit deloc?…


  CASSIO
— Ce să mai dorm?
Crăpa de zi când noi ne despărțeam.
Mi-am luat curajul să trimet Emiliei
O vorbă, să o rog să-mi dea prilejul
Să văd pe buna noastră Desdemona…


  IAGO
Mă duc să ți-o trimet… Voi face-așa,
Ca Maurul să fie ocupat,
Să poți vorbi cu ea pe îndelete…


  CASSIO
Imi faci un bine… (Iago iese) N’am mai pomenit,
Un om așa de bun și cum se cade.


Intră Emilia.


   EMILIA
A, bine că te văd, locotenente.
Imi pare foarte rău de ce-ai pățit…
Dar n’avea teamă… Trece. Desdemona,
Vorbește chiar acuma generalului.
Ea stăruie săraca… Insă Maurul
Dă zor că cel rănit e om cu vază,
In Cypru, și e greu să ’nchidă ochii…
Dar nu-i nevoie să-l mai roage alții,
Că are grije el, și-abia-așteaptă
Prilejul să te facă iarăși om…


  CASSIO
Dar dacă s’ar putea, te rog, să am
Cu ea numai o mică întâlnire…
Așa ’ntre patru ochi…


  EMILIA
— Dar cum să nu?
Poftește, te strecor eu pân’ la dânsa,
— Să-ți poți deschide inima…


  CASSIO
— Te rog (ies).






(3. 2.) ODAE IN CASTEL


Intră Othello, Iago, ofițeri (domni)




  OTHELLO
Tu Iago, dă pilotului scrisorile,
Și spune să prezinte senatorilor,
 Salutul meu. Mă duc să văd lucrările,
— Tu vino după mine…


  IAGO
— Vin îndată.


  OTHELLO
S’o luăm atuncea spre fortificații.


  OFIȚERI
La ordinele tale, Excelență (ies).






(3. 3.) GRĂDINA CASTELULUI


Intră Desdemona, Cassio, Emilia.




  DESDEMONA
Fii sigur, dragul meu, că pentru tine
Fac tot ce-mi stă’n putință…


  EMILIA
— Scumpă Doamnă,
Pe soțul meu îl doare-așa de mult,
De par’că-i el în joc!


  DESDEMONA
— I-un om de treabă.
— Nu, n’avea grije, Cassio. Voi face,
Din voi doi prieteni buni ca mai ’nainte…


  CASSIO
Prea bună Doamnă, orice soartă voi avea,
Rămân pe viață robul tău plecat.


   DESDEMONA
Tu ții la soțul meu, și-l prea cunoști…
Cu tine vrea să dea numai o lecție,
Atuncea când te ține la distanță…


  CASSIO
De nu m’ar ține însă prea mult, Doamnă!
Și-atunci să-i toarne lumea în ureche
Ba una, împotriva mea, ba alta,
Iar el pe mine, tot mai supărat,
Cu vremea să mă dea de tot uitărei…


  DESDEMONA
N’ai nicio grije, — ai cuvântul meu,
Că locul tău rămâne-al tău! Fii sigur,
C’atuncea când îmi iau ceva asupră,
Eu fac! — Iți spun că nu-l mai las în pace,
Il țin până târziu, i-aduc aminte
La masă sau când merge la culcare,
Il fac să nu mai vadă ’n fața ochilor
Decât pe Cassio, fii vesel Cassio,
Nici moartă nu mă las!…


Intră Othello și Iago, dela distanță.


  EMILIA
— Sosește, Doamnă.


  CASSIO
Să plec atunci…


   DESDEMONA
Ba stai să vezi cum îi vorbesc…


  CASSIO
Nu Doamnă, nu mă simt la largul meu…
Cu alt prilej…


  DESDEMONA
— Ei bine, fă cum vrei… (iese Cassio)


  IAGO
Hm!… Nu-mi prea place…


  OTHELLO
— Ce nu-ți place, Iago?


  IAGO
Știu eu… adică nu… nimica toată!…


  OTHELLO
De Cassio, de nu mă ’nșel, s’a despărțit…


  IAGO
De Cassio? Aș nu cred… — Cum adică?
S’o șteargă pe furiș când tu intrai?


  OTHELLO
Și totuși era el!…


  DESDEMONA
— Iubitul meu,
Ce bine c’ai venit!… A fost aicea
 Un biet nenorocit care tânjește
In umbra casei tale, și te roagă…


  OTHELLO
De cine-i vorba?


  DESDEMONA
— Știi și tu, de Cassio…
Iubite, dacă am puțină trecere
In ochii tăi, îl iartă biet sărmanul…
I-un om cinstit… — i-o poți citi în față…
Și care te iubește… Ce-a făcut,
A fost dintr’o scăpare… Te implor,
Recheamă-l…


  OTHELLO
— Cum? A fost aici?


  DESDEMONA
— A fost,
Așa de amărît, că și-a lăsat
In mine par’că, parte din durere…
Mă doare ’n suflet pentru el… Să-l chem?


  OTHELLO
Nu, nu acuma, dragă Desdemona…


  DESDEMONA
Dar când?


  OTHELLO
— Iubito, mai curând ori mai târziu


   DESDEMONA
De pildă azi la cină…


  OTHELLO
— Astă seară?


  DESDEMONA
La prânz atuncea, mâne…


  OTHELLO
— Nu-s acasă.
Iau masa în oraș cu ofițerii.


  DESDEMONA
Atuncea seara… Ori mai bine Marți…
La prânz… ori dacă vrei de dimineață…
Ori Miercuri… Insă nu și după Miercuri…
Il costă-așa de mult!… La drept vorbind,
Greșala lui, în timp de pace, o dojană
Cel mult îi atrăgea!… Dar fiind război,
E lumea mult mai aspră… Când să vie?…
Hai spune! — Mă întreb, cam ce-ai putea
Să-mi ceri vreodată, ca și eu să stau
Ca tine, și să nu spun un cuvânt…
Cum? Cassio al tău care venea
Cu tine în pețit, — și cum spuneam,
Ceva de tine, ca un leu sărea,
Să n’aibe-atâta trecere la tine?
— Te-asigur, eu aș fi ceva mai bună.


   OTHELLO
Ei bine-atunci să vie când o vrea…
Odată ce-mi ceri tu…


  DESDEMONA
— Și mult îți cer!
E-așa cum te-aș ruga să-ți pui mănușile,
Sau haina că e frig… să vii la masă…
Să faci ceva care și ție-ți place…
Fii sigur, la ’ncercări ceva mai grele,
Și mai primejdioase mi te-aș pune
De-aș vrea să-ți pun iubirea la ’ncercare…


  OTHELLO
Dar fac, fac tot, n’auzi?… — Atâta numai,
Fii bună și mă lasă-o clipă singur…


  DESDEMONA
Dar cum să nu?… Atunci la revedere.


  OTHELLO
Și vin numaidecît apoi la tine.


  DESDEMONA (Emiliei)
Să mergem! (lui Othello). Insă ori-ce-ar fi să fie,
A ta sînt, dragul meu, și a ta rămân (ies Desdemona și Emilia)


  OTHELLO
Ah, ce mai prefăcută!
Și dacă nu mi-ar fi așa de dragă!
 Să nù o mai iubesc? Ar fi ca lumea
Din nou să intre ’n haos…


  IAGO
Stăpâne drag…


  OTHELLO
— Ai spus ceva tu, Iago?


  IAGO
Când curte îi făceai, știa și Cassio
De tot ce se ’ntâmpla?…


  OTHELLO
— Din fir-a-păr…
De ce întrebi?


  IAGO
— Știu eu? — Așa-mi veni.
— Dar fără supărare…


  OTHELLO
— Ce-ți veni?


  IAGO
Habar n’aveam că el o cunoștea.


  OTHELLO
Dar cum să nu? Făcea chiar legătura…


  IAGO
Intr'adevăr?


   OTHELLO
— Ei cum «într’adevăr»?
Adică te ’ndoiești cumva de Cassio?


  IAGO
Ba nu… Știu eu?


  OTHELLO
— Ei spune tot ce știi…


  IAGO
Știu eu?…


  OTHELLO
— «Știu eu»! Dai zor mereu cu asta!
De par’că ai avea în gând un monstru
Ce nù poate să nască!… — Spune omule,
Doar singur îmi șopteai mai adineaurea,
Că nu-ți prea place… Ce anume?… Vorba ei,
Cu Cassio?… Iar când îți spun că-i omul meu,
Dai iar din cap, și spui mirat: Intr’adevăr?
De par’că ți-a trecut prin cap deodată,
Știu eu?… o grozăvie… — Dacă ții,
La mine, spune-ți gândul…


  IAGO
— Drag stăpâne,
Tu știi cât te iubesc…


  OTHELLO
— Știu foarte bine…
Și tocmai fiindcă știu că mă iubești,
 Și vorbele cu grije-ți cumpănești,
De aceea-aceste șovăeli mă miră…
La orișicare altu-ar fi o tactică…
Din partea unui om onest sunt, însă,
Un fel de răbufneli ce dau pe față
Un suflet care și-a pierdut răbdarea…


  IAGO
Aș pune mâna ’n foc pentru un Cassio…


  OTHELLO
Și eu.


  IAGO
— Un om să fie așa cum pare…
Ori dacă nu, la cè bun să mai fie?


  OTHELLO
Așa-ar fi drept: să fie-așa cum pare…


  IAGO
De-aceea-l cred pe Cassio un om…


  OTHELLO
Ei cum adică, numai pentru asta?
Te rog, vorbește… Spune ce-ai pe suflet…
Văd bine, ai în inimă un ghimpe…
Dă-i drumul, haide, nu-ți cruța cuvintele…


  IAGO
Stăpâne, sunt supusul tău plecat,
Dar iartă-mă, eu nu am libertatea
 Pe care-o are cel din urmă sclav…
Să-mi spun, zici, gândul… Bun, dar dacă gândul
Mă minte ori mă doare? — Cine are,
O inimă atâta de curată,
Ca temeri uneori nesăbuite
Să nu se cuibărească, și să țină
Acolo clacă poate zi și noapte,
Alăturea de gândurile bune?…


  OTHELLO
Conspiri deci împotriva unui prieten!
Il vezi în grea primejdie și-l lași
Strein de tot ce ’n suflet te frământă!


  IAGO
Dar dacă ’ntâmplător eu mă înșel?
Și dacă sunt o fire păcătoasă,
Ce-și face griji din tot ce îi năzare?
Și dacă râvna mea își plăzmuiește
Vedenii din senin? De ce un om,
Ca tine, înțelept, ar ține seamă
De ceea ce e poate o părere,
Și grije și necaz și-ar face, bietul,
Din ori și ce trăznae a lui Iago?
La ce ți-ar folosi? Ți-ar prinde bine,
Și crezi că face de un om ca mine
Să-mi dau pe față…


  OTHELLO
— Ce vrei tu să spui?


   IAGO
Știi bine că de-avem ceva pe lume,
E numele, și-atât!… — Imi fură punga,
Să zicem cineva… puțin îmi pasă!
A fost a mea și e a lui acuma!
— O pungă a trecut din mână ’n mână…
Dar cine îmi dosește reputația,
Mă fură de ceva ce nu-i slujește,
Da ’n schimb pe mine, vai, mă sărăcește.


  OTHELLO
Dar pentru Dumnezeu, hai spune-odată!


  IAGO
Imi pare rău dar inima să-mi fie
La tine ’n palmă, tot sub cheie-aș ține-o!


  OTHELLO
Ha!


  IAGO
— Nu cădea în ghiara geloziei…
I-un monstru cu ochi verzi ce se hrănește
Din carnea chiar pe care-o chinuiește…
— Ferice de bărbatul care-și poartă
Cu nepăsare coarnele în lume,
Dar ce blestem pe capul celui care
Cu cât mai înșelat, cu-atât îl doare.


  OTHELLO
Ah Doamne Dumnezeule!


   IAGO…
Bogat ești când de bani puțin îți pasă.
Sărac, este bogatu ’ngrijorat.
Ferească Dumnezeu de ori și ce
Dar mai ales de oarba gelozie…


  OTHELLO
Dar ce vrei tu să spui? — Mă vezi adică,
La lună suspinându-mi bănuelile,
Și palid dând târcoale geloziei?
A fi în îndoială e: a ști!
— Aș fi un prost — cum foarte bine spui —
Să-mi pierd eu vremea, liniștea să-mi pierd,
Cu fel de fel de năzăriri și mofturi,
Să fiu gelos de pildă că nevasta
Mănâncă bine, cântă, e frumoasă,
Primește lume, râde și dansează!…
Când ea-i cinstită, toate sunt virtuți.
Și n’am să-mi fac dintr’o scădere-a mea,
Motiv să-i bănuiesc onestitatea.
Doar ochi avea când m’a ales… — Nu, Iago,
Să văd cu ochii mei, și după-aceea…
Dar lucru-odată dovedit, — la naiba,
Cu dragostea, și deci cu gelozia.


  IAGO
Imi pare bine, fiindcă-atunci și mie
Mai lesne îmi va fi să te slujesc.
In cuget împăcat ți-oi spune deci,
Că n’am dovezi… dar vezi-ți de nevastă…
 Păzește-te de dânsa și de Cassio…
Deschide ochii, nu te ’ncrede… — M’ar durea…
Să văd că suferi de pe urma bunătăței,
Nobleței… Știi ce sunt Venețianele…
Ce pozne fac bărbaților, săracii…
Virtutea lor e: nu să nu înșele…
Ci doar să nu se vadă că înșeală…


  OTHELLO
Așa să fie?


  IAGO
— Și-a ’nșelat părintele,
Fugind cu tine; — moartă după tine,
Făcea, știi bine, pe mironosița!…


  OTHELLO
E drept…


  IAGO
— Așa de tânără, și totuși,
S’arunce praf în ochii unui tată,
Un om stăpân pe sine într’atâta,
Că bietul te-a crezut un vrăjitor!…
Dar iartă păcătosului de mine…
Vorbesc doar din iubire pentru tine…


  OTHELLO
Și drept vorbești…


  IAGO
— Dar văd că te cam clatină…


   OTHELLO
Pe mine? Nicidecum… dar nicidecum…


  IAGO
Mă tem că da… Dar crede-mă c’o fac…
Din dragoste… Văd bine că te tulbură…
Și tare m’ar durea să-ți faci păreri,
Din ceea ce-i o simplă bănuială…


  OTHELLO
Aș nu…


  IAGO
Când mie nici prin gând nu mi-a trecut…
Cu Cassio sunt prieten bun. — Dar uite,
Te văd cam abătut…


  OTHELLO
— Aș nu, puțin…
De fapt n’am nicio grije, Desdemona…


  IAGO
Ar fi păcat să crezi ceva de dânsa…


  OTHELLO
Și totuși e ciudat…


  IAGO
— Ciudat îmi pare,
Și mie dacă-i vorba! — Nu-i ciudat,
Ca ea atâtea cereri să respingă,
 Cu vârsta-i și cu rangul potrivite,
Cu felul țărei… — potriviri, de care
Natura ține seamă totdeauna?…
Să nu miroasă-a nestatornicie,
A gust bolnav, și minte deșucheată?
— Vorbesc în general… mă ierți… Dar dacă,
Să zicem, într’o bună zi-și revine:
Și altora, de-acasă, comparându-te,
Iși frânge mânile?…


  OTHELLO
— Bun, bun, la revedere…
Tu vezi, și-mi spune tot ce-ți sare ’n ochi…
Emilia la fel… Acuma, lasă-mă…


  IAGO (plecând)
Te las cu bine…


  OTHELLO
— Hm!… de ce am luat-o?
— I-un om onest… De bună seamă știe,
Cu mult mai mult decât îi stă pe limbă…


  IAGO (întorcându-se)
O vorbă numai… Cred că n’ar fi rău,
Să-i lași în voie… Să te faci nis-nai…
Pe Cassio, deși cu vrednicie,
Și-ocupă locul, poate-ar fi mai bine
Să-l ții îndepărtat un cârd de vreme…
Să-i prinzi mișcarea, felul cum se poartă…
 Observă dacă pune stăruință,
Și nu te mai slăbește Desdemona…
Citește ’n toate astea… Iar pe mine,
Mă lasă pân’atuncea bănuielilor,
— C’așa sunt eu, o fire păcătoasă —
Și crede-o, te conjur, nevinovată…


  OTHELLO
O nu te teme, sunt stăpân pe mine…


  IAGO
Te las atunci cu bine, Excelență… (iese Iago)


  OTHELLO
Ce bun și cum se cade Florentin!…
Ce bine vede el în fundul lucrurilor…
— O clipă s’o ia razna Desdemona,
Și fie ea de ființa mea legată
Cu coardele puternice-ale inimei,
In stradă o arunc, să nu se vadă!
Să fie cu putință?… Nu sunt alb…
Și nu am arta omului de lume…
Cu anii mi se pare merg la vale…
Dar nu chiar într’atât ca să mă ’nșele…
Și fapt e că mă ’nșeală… — Ce-mi rămâne,
E ura!… Ah, de ce m’am însurat!
Să ai asemeni creaturi e bine,
Dar nu și pofta lor nesățioasă…
Mai bine broască într’un fund de beci,
Decât un colț de inimă în care
 Mai au și alții loc… — E soarta noastră,
A celor mari… Cei mici sunt mai feriți…
Ne pasc pe lume două mari ursite:
A morței, mi se pare, și a coarnelor…
Dar vine…


Intră Desdemona și Emilia.


— Cum adică, să mă ’nșele?
Atuncea nici în cer să nu mai credem!…


  DESDEMONA
Othello scumpul meu, e masa gata…
Și osapeții te-așteaptă doar pe tine…


  OTHELLO
E vina mea…


  DESDEMONA
Dar rău arăți la față…
Othello, ai ceva?


  OTHELLO
— Aici, sub frunte…


  DESDEMONA
Ei vezi dacă nu dormi? Dar nu-i nimica…
O clipă numai să te leg, și trece. (îl leagă cu o batistă)


  OTHELLO
Dar nu vezi că e mică? Dă-o ’ncolo!… (o desface și aruncă, ea o scapă jos)
— Să mergem.


   DESDEMONA
— Ce păcat că nu ți-e bine…


Ies Othello și Desdemona.


  EMILIA
A, uite mult dorita mea batistă!
E ’ntâiul dar al ei dela Othello.
De câte ori nebunul meu de Iago,
M’a tot rugat s’o fur!… Pentrucă Màurul
I-a spus să n’o mai scoată dela sân,
Ca ochii ei din cap ea o păstrează,
— O strânge ’ncet la piept, și o sărută…
Modelul am să ’ncerc să-l copiez,
Și-l dau lui Iago… Nu știu ce-o fi vrând…
I-un gust al lui… De ce să nu i-l fac?


Reintră Iago


  IAGO
Cum? Singură pe-aici?


  EMILIA
— Să nu faci gură!…
Că am ceva…


  IAGO
— A, știu și eu că am…


  EMILIA
Anume ce?


  IAGO
— Nevastă fără minte.


   EMILIA
Dar ce-mi dai dacă am și o batistă?…


  IAGO
Batistă?


  EMILIA
— Da. Batista Desdemonei.
De care îmi băteai într’una capul.


  IAGO
Dar cum de i-ai suflat-o?


  EMILIA
— N’am furat-o.
Dar nu știu cum… pe semne i-a căzut…
Iar eu sosind la timp, am ridicat-o.
O vezi?


  IAGO
— Ei bravo, dă-o ’ncoa, nevastă.


  EMILIA
De ce mă tot rugai s’o trag la stânga?


  IAGO
E treaba mea. (smulgându-i-o)


  EMILIA
— Dar dacă nu-ți mai trebuie,
I-o dau mai bine înapoi, — săraca,
Să vadă că-i lipsește, ’nebunește!


   IAGO
Am eu nevoie… Vezi să nu te afle…
— Hai, șterge-o-acuma! (iese Emilia)


  IAGO
— Mă reped la Cassio,
Și las să cadă ’n casa lui batista,
Ca el să dea de ea… Un moft ca ăsta,
Când ești gelos, e literă de lege!
Să vezi ce dănănae o să iasă!…
Othello-i ca un om ce-a luat otravă…
Otravă e de fapt și bănuiala…
Iți place — aproape la ’nceput, da ’n sânge,
Cu vremea ’mprăștiindu-se, te arde
Și umflă ca o baie de catran!
— Ei nu spun eu? Poftim! Priviți-i mutra!


Reintră Othello


Nici macul somnoros, nici mătrăguna
Nici toate băuturile din lume
In tine nu mai pot să pue somnul
In care până eri te legănai…


  OTHELLO
Ei cum adică? Ea? Să mă înșele?


  IAGO
Dar lasă, generale…


  OTHELLO
— Fugi de-aicea!
M’ai pus pe roată! Ce mai vrei cu mine?
 Mai bine-aș fi de-abinelea ’nșelat,
Decât muncit de zeci de mii de gânduri…


  IAGO
Dar nu se poate…


  OTHELLO
— Ce-mi păsa de clipele,
Pe care ea le da destrăbălărei?
Vedeam, știam ceva? Ori mă costa?
Dormeam buștean, eram senin și vesel,
Nici urma vr’unui Cassio pe buze.
Când furi pe cineva fără să știe,
Inseamnă că nimic nu i-ai furat.


  IAGO
Imi pare rău…


  OTHELLO
— Putea un regiment,
Din ea să se înfrupte, ce-mi păsa?
Adio-acuma liniște și pace,
Adio bătălii, adio armii
Ce fac dintr’o ambiție virtute,
Adio armăsari care nechează,
Trompete-asurzitoare, — adio tobe
Ce fac atâtea inimi să tresalte,
Și surle care auzul sfredelesc,
Drapele care fâlfâie, Adio,
O lume de mândrie și noblețe,
 De pompă și de glorie bărbată,
Adio tunuri care au în glas
Ceva par’că din trăsnetul lui Joe,
Adio tot ce-a fost cândva Othello!


  IAGO
Dar cum se poate?


  OTHELLO
— Haide ticălosule,
Dovada că nevasta mea mă ’nșeală! (l’apucă de gât)
Arată, dovedește-mi-o aevea…
Căci dacă nu, pe sufletul din mine,
Mai bine te nășteai pe lume câine,
Decât să ai cu ura mea a face.


  IAGO
Aici adică am ajuns?


  OTHELLO
— Dovada!
Dovada-auzi? — Și înc’așa dovadă,
Ca ’n ea un fir de păr să nu clintească!
Ori dacă nu, e vai și amar de tine!


  IAGO
Stăpâne drag…


  OTHELLO
Bârfește-o cât vei vrea, și scoate-mi sufletul!
Dar ia-ți, dacă mă ’nșeli, orice nădejde!
 — Pe capul tău să cadă toate trăznetele,
Să plângă Cerul, Iadul să se ’ntunece,
Pe lume nu-i pedeapsă atât de mare,
Cât crima ta mârșavă s’o plătească!


  IAGO
Ah Doamne Dumnezeule, ai milă!
Ești om? Mai ai o inimă în tine?
Mă dau bătut… A fi onest i-un viciu!
Smintit ce-am fost să vreau să fac un bine!…
Ah lume păcătoasă, ia aminte,
A fi onest e azi o nebunie!
Ce lecție mi-ai dat! — Voi ține minte,
Și nu voi mai iubi de-aci ’nainte… (vrea să iasă)


  OTHELLO
Să nu pleci, nu! Rămâi, onestitate.


  IAGO
Rămân un om cu cap de azi încolo.


  OTHELLO
O cred și nu o cred nevinovată…
Și cred că ai și n’ai de loc dreptate…
Imi trebuie dovezi… — Obrazul ei,
Era ca al Dianei de curat,
Și-acuma-i negru și mânjit cum este-al meu…
Să trec prin ștreang, otravă sau pumnale,
Prin limbi de foc, sau smoală care ’năbușe,
Și nu mă las! — Dovezi, dovezi, dovezi!


   IAGO
Văd bine că te mistuie-o văpaie…
De-ai ști ce rău îmi pare c’am aprins-o!…
— Ai vrea dovezi…


  OTHELLO
— Aș vrea!… Chiar vreau dovezi!


  IAGO
Chiar vrei… chiar vrei… Și ce dovezi de pildă?
Să fim chiar martori, să căscăm chiar gura?!…


  OTHELLO
Ah trăznetul să cadă peste Cassio!


  IAGO
Doar nu vrei să se dea chiar în spectacol…
La naiba, dacă-i vorba să ajungă
Să facă pe nebunii ’n fața altora,
Să facă tot ce fac sub ochii tăi!…
Doar nu sunt tapi nerușinați, maimuțe,
Sau lupi întărâtați, — și nici beți turtă!
Și totuși spun că s’ar putea ivi
Anume ’mprejurări, anume semne…
Și-atunci, adus la ușa adevărului,
Ușor și tu te vei putea convinge…


  OTHELLO
Să-mi dai dovada vie că mă ’nșeală.


   IAGO
Așa însărcinări nu prea mă’ncântă…
Dar fie… Fiindcă n’am avut de lucru…
Intrat în horă, trebue să joc:
Dormeam — odată — alăturea de Cassio…
O groaznică durere de gingii,
Imi luase somn și tot…
Sunt oamnei slabi de înger care ’n somn,
Iși dau pe față gândul… — ăsta-i Cassio!
Și numai ce-l aud: «Ah Desdemona!…
Fereşte-te, iubito, să ne-ascundem!»
Și mâna mi-o strângea și răsucea,
Oftând: «odorul meu»!… și sărutându-mă,
Să-mi soarbă par’că mierea de pe buze!…
Trecea apoi piciorul peste-al meu,
Și iar ofta, și iar mă săruta,
Strigând: «Ah, cum poți sta lângă un Màur!»


  OTHELLO
Ce grozăvie, vai ce grozăvie!


  IAGO
In vis, îți spun!… Era numai în vis!…


  OTHELLO
Inseamnă că a fost ceva ’nainte.
O fi el vis, da-i limpede ca ziua…


  IAGO
Și vine să se-adauge la altele,
O leacă mai nesigure…


   OTHELLO
— O sfâșii!…


  IAGO
Dar fii cu minte… N’am văzut nimica!…
S’a dat… ori încă nu… Știu eu?… — Ia spune-mi,
Au n’ai văzut la dânsa o batistă?
Avea pe margini niște fragi, căpșuni…


  OTHELLO
Batista mea!… Chiar dela mine-o are!…


  IAGO
Habar n’aveam!… — Dar cu așa batistă,
Sunt sigur, am văzut chiar azi pe Cassio,
— Ștergându-și barba…


  OTHELLO
— Cu batista mea?


  IAGO
Cu ea!… — sau una chiar la fel cu ea!…
I-acelaș lucru… și-i un lucru ’n plus…


  OTHELLO
Tâlharul, zece mii de vieți să aibe,
De mine tot nu scapă!…
Acum m’am luminat. — De azi încolo,
Cinstite Iago, cruce-am pus iubirei!
La naiba-acum cu toate!
— Ridică-te din neguri, răzbunare,
 Coroană, tron al inimei: Iubire,
Predă-te urei negre și haine!
Te umflă, piept, de tot veninu ’n tine,
Turnat de limbi grozave de aspidă!


  IAGO
Dar ai puțin răbdare…


  OTHELLO
— Sânge! Sânge!…


  IAGO
Răbdare, ai răbdare, o să treacă…


  OTHELLO
Să-mi treacă? Nu! Ca Pontul Euxin,
Ce nu cunoaște — o clipă de reflux,
Ci apele și ghețurile-și mână,
Mereu spre Helespont și Propontida,
Așa în mine patimi sângeroase
In urmă lasă tot ce-a fost iubire,
Și fără să se uite înapoi,
Năvală dau la țărmul râzbunărei,
In ea să se înnece!… (îngenuche, jură)
— Cer de marmură,
La tine în genunchi eu vin cu vorba,
Pe veci legat de tine cu o vorbă!…


  IAGO
Rămâi așa… (îngenuche) Fiți martore, voi stele,
Ce magic pâlpâiți de-asupra noastră,
 Și voi de pretutindeni elemente,
Fiți martore că Iago-și pune astăzi:
Pricepere, și inimă, și braț,
In slujba crunt lovitului Othello…
— O vorbă, și sunt gata să-l răzbun,
De-ar fi să curgă sânge dintr’o vorbă!… (se ridică)


  OTHELLO
Primește ’ntreaga mea recunoștiință.
Dar tu să știi că vorba mea e vorbă!
Te pun din clipa asta la ’ncercare:
De Cassio să aflu în trei zile:
Că nu mai e!


  IAGO
— Că nu mai e pe lume!
Bun! gata! — Insă ea, să mai trăiască…


  OTHELLO
O bestie ca ea? — O desmățată?
Tu vii cu mine! — Sst!… mă duc să caut
Ceva mai potrivit pentru un demon
Așa de ’ncântător!… De astăzi, Iago,
Ești tu locotenentul meu…


  IAGO (cu onctuoasă reverență)
— Pe viață! (ies)






(3. 4.) IN FAȚA CASTELULUI


Intră Desdemona, Emilia și Clown


   DESDEMONA
Nu știi, nebune, unde stă locotenent Cassio?


  CLOWN
Nicăeri.


  DESDEMONA
Cum asta?


  CLOWN
Un soldat nu stă pe loc! Inaintează!


  DESDEMONA
Ei taci. Spune, unde locuiește?


  CLOWN
A spune unde locuiește e a spune o minciună.


  DESDEMONA
De ce?


  CLOWN
Fiindcă nu știu. Și a spune ce nu știi, nu-i a spune o minciună?


  DESDEMONA
Dar nu poți afla?


  CLOWN
Intreabă și vei afla, bate și ți se va deschide!


   DESDEMONA
Du-te și-l caută. Adu-l aci. Spune-i că am rugat pe domnul General, și merge bine.


  CLOWN
Așa mai merge! — Atunci merg și eu! (pleacă)


  DESDEMONA
Dar cum să-mi pierd, Emilia, batista?


  EMILIA
Păcat…


  DESDEMONA
— Mai bine punga mi-o pierdeam!
— Pungi, pungi întregi de aur! — Am noroc
Că Màurul meu drag e om cu cap,
Că cine știe ce păreri își mai făcea…


  EMILIA
Adică… nu-i gelos?


  DESDEMONA
— Gelos, Othello?
Pe semne-o fi la ei un soare care
Le ia din sânge nebunia asta…


  EMILIA
A, uite vine!


  DESDEMONA
— Nu-l las până ce
Pe Cassio aci nu mi-l aduce…


 Intră Othello


Iubite cum mai merge?


  OTHELLO
— Bine, scumpo.
(aparte) — Ce mare prefăcută!… — Ce mai face,
Frumoasa Desdemona?


  DESDEMONA
— Mulțumesc…


  OTHELLO
Dă-mi mâna (i-o dă) — Ai o mână cam fierbinte!


  DESDEMONA
E mâna mea… O mână caldă, tânără…


  OTHELLO
Dar care-arată-o inimă ușoară…
Și darnică… Da, da, o mână caldă…
Imi spune parcă să te țin sub cheie,
In post și rugăciuni… mătănii… chinuri…
— Asudă cald în ea un drăcușor
Ce dă din coarne… Da, i-o mână bună,
Și sinceră…


  DESDEMONA
— Se poate… E chiar mâna
Cu care nu de mult ți-am dat o inimă…


   OTHELLO
O inimă dedea în dar o mână,
Pe vremuri… — astăzi mâna dă o inimă…
Heraldica e alta…


  DESDEMONA
— Nu știu cum e…
Dar știu că mi-ai promis ceva, Othello…


  OTHELLO
Anume ce, copilă?


  DESDEMONA
— Am trimis,
Să vie-aicea Cassio…


  OTHELLO
— Mă doare…
Mă doare capul ăsta blestemat…
— Dă-mi rogu-te, batista…


  DESDEMONA (dându-i)
— Da, iubite.


  OTHELLO…
A nu, batista dată, știi, de mine…


  DESDEMONA
Aceia nu-i la mine…


  OTHELLO
— Nu?


   DESDEMONA
— De ce?


  OTEHELLO
Păcat. — O dase mamei o țigancă,
Un fel de ghicitoare cu ghiocul…
S’o aibe ca s’o ție credincioasă,
Și credincios să-l ție și pe tata…
Iar dacă dimpotrivă o va pierde,
Sau da cuiva, să n’o mai vadă ’n ochi,
Și tata după altele s’alerge!
Pe patul morței ea mi-a dat-o mie,
Ca dac’ar fi vreodată să mă ’nsor,
S’o dau alesei mele. — Și ți-am dat-o!
Ba încă ți-am atras și luarea-aminte:
«Păstreaz-o ca pe ochii tăi din cap.
Căci altfel vai de tine și de mine…».


  DESDEMONA
Așa să fie?


  OTHELLO
— Cum să fie altfel?
— E ’n firul ei țesută o magie…
O mamă a pădurei ce văzuse
Rotind luceferi timp de două veacuri,
Cu vrăji amestecate o urzise,
Punând blestem în viermii de mătase,
Stropind-o àpoi cu boiaua stoarsă
Din inimi de fecioară, ca la urmă,
S’o scalde în leșie de mumie.


   DESDEMONA
Vai Doamne sfinte…


  OTHELLO
— Vezi, păstreaz-o bine…


  DESDEMONA
Atunci mai bine nu mi-o mai dedeai…


  OTHELLO
De ce?


  DESDEMONA
— Așa ciudat te uiți, Othello…


  OTHELLO
Ai dat-o, ai pierdut-o, n’o mai ai?


  DESDEMONA
Ne aibe ceru ’n pază…


  OTHELLO
— I tot ce-mi spui?


  DESDEMONA
Pierdută? Nu… — Și ce dacă ar fi?…


  OTHELLO
Cum «ce dacă ar fi»?


  DESDEMONA
— Dar nu-i pierdută.


   OTHELLO
Să văd atuncea. Ad’o.


  DESDEMONA
— Ți-o aduc.
Dar nu acum… Vrei numai să mă faci…
Să uit de bietul Cassio… — Să-l chem?…


  OTHELLO
Incep să-mi fac păreri… Mi-aduci batista?


  DESDEMONA
Iți spun, nu mai găsești un om ca el…


  OTHELLO
Batista!


  DESDEMONA
— Nu mai spui nimic de Cassio?


  OTHELLO
Batista!


  IAGO
— E un om ce și-a legat,
De tine visul lui de-o viață ’ntreagă,
A fost cu tine în război…


  OTHELLO
— Batista!


   DESDEMONA
Puțină milă…


  OTHELLO
— Piei din calea mea! (iese)


  EMILIA
Și omul ăsta nu-i gelos?


  DESDEMONA
— Dar ce-are?
O fi batista asta fermecată…
Imi pare-așa de rău că am pierdut-o…


  EMILIA
Așa-s bărbații… Țin și ei un an,
Sau doi… Se ’ndoapă cât au gust de noi…
Și-odată săturați, — ne dau cu tifla!…
— A, uite vine Cassio cu Iago.


Intră Cassio și Iago


  IAGO
Alt chip să știi că nu-i. Acață-te,
De ea! Scăparea… (o vede) Uite-o!


  DESDEMONA
— Ce mai nou,
Prea bunul nostru Cassio?


  CASSIO
— Nimica…
Decât doar păsul meu cel vechi, Domniță.
 La tine e nădejdea, numai tu,
Din Cassio poți face iar un Cassio,
Poți face locul să-mi găsesc în inima,
In care am crezut o vieață ’ntreagă.
Dar trebuie zorit… Dacă greșala,
E-așa de mare, vai, că nici isprăvile,
De eri, cum nici durerile de-acuma,
Și nici un viitor întreg, — nimica
In stare nu mai e să mă răscumpere,
Să-mi spuie cel puțin, ca ’mprumutând
O mască resemnată, să m’arunc
Din nou în viață, ’n voia întâmplărei.


  DESDEMONA
Dar nu-i momentul cel mai potrivit…
Bărbatul meu e alt bărbat… E ’n toane…
— De nerecunoscut!… Nu l-am slăbit,
Iți spun, o clipă!… Mi-am atras și neplăceri…
Mai trebuie răbdare… Fac ce pot…
— Mai mult decât aș face pentru mine…


  IAGO
E tare supărat?


  EMILIA
— Mai adineaurea,
Plecă tunând și fulgerând…


  IAGO
— Ei, mie-mi spui?
Dar nu-l știu eu pe Othello cum în luptă
 Urla când i-asvârlea un tun în aer,
Soldații, și-i smulgea ca prin făcut
Un om delângă el?… Să nu știu eu
Cum tună el și fulgeră?… Semn rău…
Mă duc să-l văd… să știi că nu-i a bună…


  DESDEMONA
Te rog dă fuga… (iese Iago) — Poate-o veste rea,
De-acasă… un complot poate în Cypru
Il tulbură așa… In clipe grele,
Iți vine să te legi de orice lucru,
Din ciudă și necaz par’că pe viață…
Căci nu te doare uneori un deget
Și simți dureri din tălpi și până ’n creștet?
Doar nu e omul înger, ca să fie
O viață ’ntreagă bun ca ’n noaptea nunței…
Ah, ce nesăbuită-am fost, Emilia:
Am vrut să-i fac o vină, eu fiind martorul,
Și martoru-a mințit…


  EMILIA
— Dă doamne,
Să fie numai trebi de stat la mijloc,
Și nu vreo cășunare de bărbat…


  DESDEMONA
Ei cum așa? De ce să-i cășuneze?


  EMILIA
Dar nu știi, Doamnă, cum sunt azi bărbații?
Și apoi gelozia-i gelozie…
 Un monstru care naște din el însuși,
Făcut cu sine însuși…


  DESDEMONA
— Ține Doamne,
Pe monstru-atunci departe de Othello…


  EMILIA
Amin, amin.


  DESDEMONA
— Dar să mă duc să-l caut.
Tu Cassio, mai plimbă-te pe-aicea.
In orice toane-ar fi, eu nu-l slăbesc…


  CASSIO
Iți mulțumesc din inimă, Domniță. (ies Desdemona și Emilia)


Intră Bianca


  BIANCA
Aci erai, iubite?


  CASSIO
— Cum se face,
Că ești pe-aici, frumoasa mea Bianca?
Iți jur c’aveam de gând să vin la tine.


  BIANCA
Și eu veneam la tine, scumpe Cassio.
De-atâta timp să nu vii pe la mine!
 Sunt, uite, șapte zile și mai bine…
De opt ori câte douăzeci și patru…
Și știi că timpul trece mai încet
Atuncea când iubești…


  CASSIO
— Mă iartă, dragă…
Am fost tot timpul foarte necăjit…
Dar n’avea nicio grije, mă răscumpăr…
(dându-i batista Desdemonei) (i-o flutură)
Ești bună tu să-mi copiezi modelul?


  BIANCA
De unde ai batista asta, Cassio?
Aha pricep, o nouă prietenie!
Acum văd eu de ce-ai lipsit atâta…


— Mă supăr, ăsta-mi ești?


  CASSIO
— Bianca dragă,
Aruncă-ți bănuielile la câini!
Poftim acum! Atât mai trebuia !
O prietenă!… De asta-mi arde mie!…


  BIANCA
Atunci de unde-i?


  CASSIO
— Jur că nici nu știu.
Am dat de ea la mine în odae…
 Și cum îmi place, până-i aflu urma,
Aș vrea să-i iau modelul… Ia-o, rogu-te,
Și lasă-mă o clipă…


  BIANCA
— Dar de ce?


  CASSIO
Aștept aci să treacă generalul.
Și nu e, cred, cuminte să mă vadă
Acuma cu-o femeie…


  BIANCA
— Cum se poate?…


  CASSIO
Tu știi cât te iubesc…


  BIANCA
— Atâta rău!
Dar hai cu mine câțiva pași măcar…
Și vino noaptea asta mai de vreme…


  CASSIO
L’aștept aci… să nu mă depărtez… (face pași cu ea)
Dar dacă-ți spun că vin apoi la tine!…


  BIANCA
Ei bine atunci… Mă plec împrejurărilor. (ies)










(4. 1.) CYPRU. IN FAȚA CASTELULUI


Intră Othello și Iago.



  IAGO
Nu, nu, mergi prea departe…


  OTHELLO
— Cum departe?


  IAGO
Un mic sărut în taină…


  OTHELLO
— Tot sărut e!


  IAGO
A stat și ea o oră, două, goală,
In pat… cu el… — dar fără niciun gând…


  OTHELLO
Cum «goală ’n pat, dar fără niciun gând»?…
Adică tragi pe sfoară pe Satan?
 Te dai pe mâna diavolului, însă,
Cu ochii galeși cerului faci curte…?


  IAGO
Nu, nu… dac’au făcut numai atâta,
E-o vină ce se iartă. Tot așa,
Când dau soției mele o batistă…


  OTHELLO
Ei da!


  IAGO
— Inseamnă că batista e a ei…
Și-i liberă atunci s’o dea cui vrea…


  OTHELLO
Atuncea și virtutea e a ei,
Și-i liberă s’o dea cui vrea…


  IAGO
— Virtutea,
I-o ființă nevăzută… — E, sau nu e!
Batista însă…


  OTHELLO
— Adevărat, uitasem!
Batista!… Gânduri negre-mi dau târcoale
Cum corbii dau când bântuie o molimă…
— Spuneai deci că batista e la el…


  IAGO
Și dacă e?


   OTHELLO
— E rău, e foarte rău.


  IAGO
Și dac’aș spune c’am văzut, — ori auzit,
Căci sunt pe lume secături care se țin
De capul unei doamne, sau profită
De-o mică slăbiciune — a ei, ca apoi,
Să nu-și mai ție gura…


  OTHELLO
— A spus ceva?


  IAGO
Dar ce n’a spus! Da ’ntreabă-l, că se leapădă!


  OTHELLO
De pildă…


  IAGO
— C’a făcut ba una, alta…


  OTHELLO
Ce, ce?


  IAGO
— Că s’a culcat…


  OTHELLO
— Cu Desdemona?


   IAGO
Cu ea… la ea… și câte și mai câte…


  OTHELLO
Cu ea? Că s’a culcat în pat cu ea?
A te culca în pat e… Nu, nu… Ce murdărie!… Batista… Auzi să spună… Batista… Nu, nu!… O vorbă numai să scoată, și’n ștreang cu el! Sau în ștreang întâi, și apoi să mai scoată o vorbă!… Ha! — Te-apucă nebuniile! Omul nu și-ar face atâtea gânduri din senin… N’ar fi nimic o vorbă, două… Pfui!… Nas… urechi… buze… Să spună-auzi- așa ceva… Batista!… — Doamne Dumnezeule (cade leșinat)


  IAGO
Lucrează, leac, lucrează înainte…
Așa se prind credulii și oițele…
— Dar, drag stăpâne, ce-i… Dar cum se poate?
Stăpâne drag… (intră Cassio) — Ah Cassio, închipuie-ți…


  CASSIO
Dar ce e?


  IAGO
— Un atac de — epilepsie…
Al doilea de eri și până astăzi.


  CASSIO
Dar freacă-i tâmplele.


   IAGO
— Nu, nu!… De ce?
Eu las să-și facă cursul letargia!…
Ori vrei să facă și clăbuci la gură,
— Să facă pe nebunul!?… — Uite, mișcă!
Hai, du-te acuma… Lasă-mă cu el…
Că-și vine el în fire… Cum sunt liber,
Te chem să-ți spun ceva ce te privește. (iese Cassio)
— Mai bine, generale?… — Vai, puteai
Să-ți spargi și capul!…


  OTHELLO
— Râzi de mine, Iago…


  IAGO
Să râd? Se poate?… Nu… Dar fii bărbat…


  OTHELLO
Un om încornorat i-un monstru! — Bestie!


  IAGO
Atuncea multe bestii sunt pe lume,
Și mii și mii de monștrii onorabili…


  OTHELLO
Și cum? A spus chiar el?


  IAGO
— Dar fii bărbat.
Gândește-te că mulți din cei ce poartă
O barbă și un jug, mai pot să poarte
 Și altceva pe frunte… Milioane,
Din noi, dormim în albe așternuturi,
Ce poate nu sunt numai ale noastre…
Tu cel puțin ai fost mai norocos…
Căci nu-i mai mare blestem și batjocură
Decât să dormi de gât cu-o desfrânată,
S’o strângi la sân și tu habar să n’ai…
Tu însă ai norocul chiar s’o știi…
— Și-atuncea știi și ce e de făcut…


  OTHELLO
Ești om cu cap. Așa e!


  IAGO
— Stai deoparte,
Și trage cu urechea… Adineaurea,
Când tu aveai atacul — slăbiciune,
Mă iartă, nu prea vrednică de tine —
Trecu pe-aicea Cassio… i-am spus,
Că-i numai un leșin… I-am spus să plece,
Și ’n câteva minute să se ’ntoarcă,
Având ceva cu el… — Te vâră-aicea,
Să vezi și tu cu ce dispreț vorbește,
Ce mutre face, cum se fandosește…
Căci vreau să-l fac din nou să povestească
Știi… cum și ce fel… cât de des… și unde…
Și cam pe când mai are-o întâlnire…
Tu stai numai și-ascultă… — Dar, la naiba,
Fii tare, că ești om în toată firea!…


   OTHELLO
Fii sigur, dragul meu, c’am să fiu tare…
Dar și când mi-or veni odată dracii…


  IAGO
Ei bine, ai dreptate… Dar așteaptă,
Că vine vremea… Bun, acum retrage-te… (Othello se retrage și ascunde)
Pe Cassio-l întreb despre Bianca,
O biată vânzătoare de plăceri…
E moartă după Cassio, — căci asta
E soarta-acestor mici nenorocite:
Să ’nșele, ca să fie înșelate…
Când el de ea aude, izbucnește
In hohote de râs!… — Dar uite, vine!


Reintră Cassio


Othello o să ia surâsul lui,
Și glumele, și vorbele, deandoaselea…
Și astfel o să-și iasă din sărite…
— Ei ce mai nou, locotenente Cassio?


  CASSIO
Prost, dragul meu, — cu-atât mai prost cu cât
Imi dai un nume mort de mult în mine…


  IAGO (încet)
Dă-i zor cu Desdemona! Ea ta scapă!
— Bianca… dac’ar fi ’n puterea ei…
Ah ce n’ar face ea!…


   CASSIO
— Sărmană fustă…


  OTHELLO
A și ’nceput!…


  IAGO
— Ii pică mucul după tine.


  CASSIO
O biată gâsculiță… Da, îi pică…


  OTHELLO
Mai râde și de ea… Dar recunoaște…


  IAGO
Ascultă tu…


  OTHELLO
— Il trage-acum de limbă…
— Hai, hai dă-i drumul… — Bravo, bravo Iago.


  IAGO
Dar știi că umblă zvonul că o iei…
Așa să fie?


  CASSIO…
— Ha, ha-ha!


  OTHELLO
— Triumfă!
Frumos triumf, Romane…


   CASSIO
— Cum adică?
Să iau pe o stricată ca aia? Frumoasă idee ai de mine! Nu mă crede, te rog, așa de prost… Ha, ha, ha!


  OTHELLO
Mai bine râde cine râde la sfârșit…


  IAGO
Pe ce-am mai scump, așa am auzit.


  CASSIO
Ei nu mai spune!…


  IAGO
Să mă ia naiba dacă mint.


  OTHELLO
Bun, asta-i una la mână.


  CASSIO
Să știi că zvonul l-a răspândit chiar maimuța. In dragostea și nerozia ei, o fi ’nceput să-și facă păreri…


  OTHELLO
Iago îmi face semn. Acum i-a acum!


  CASSIO
A fost aci mai adineaurea. Se ține scai după mine. Stam mai alaltăeri de vorbă c’un Venețian, când hop! cu nebuna, îmi sare de gât!


   OTHELLO
Strigând «scumpul meu Cassio»! Căci ce altceva…


  CASSIO
Se agață, se freacă de mine, se miorlăie, se ’ndeasă, trage de mine!… Ha, ha, ha!


  OTHELLO
Să vezi că l-a tras după ea în odaie… Nenorocitule, văd hoitul tău de pe acum, dar nu și cânii la care-am să-l arunc…


  CASSIO
Nu știu cum să mă scap de ea.


  IAGO
Drace, uite-o că vine…


  CASSIO
Cățea, nu altceva… Numai că parfumată…


Intră Bianca.


Dar ce te ții așa după mine?


  BIANCA
Naiba să te ia de afurisit! Ce vrei să spui tu cu batista pe care mi-ai dat-o? Și eu, proasta de mine, s’o iau. Să-i copiez modelul, auzi! Nu și nu, c’ai găsit-o în odaie. Că nici habar n’ai cine ți-a dat-o! Când e dela cine știe ce desmățată! Ia-o băiatule și dă-o înapoi ibovnicei! (îi aruncă batista) De oriunde ai avea-o, nu copiez din ea un pătrățel!


   CASSIO
Dar ce-ți vine, dragă Bianca, ce-i cu tine?


  OTHELLO
Drace, să știi că-i batista mea!


  BIANCA
Iar dacă vrei să vii la masă diseară, bine, dacă, nu vino când ți-oi spune eu! (iese)


  IAGO
Du-te după ea, du-te după ea.


  CASSIO
Să mă duc, ce să-i fac. Altfel nu-i mai tace gura!


  IAGO
Iei masa la ea?


  CASSIO
Cam așa e vorba…


  IAGO
Bun, poate vin să te văd acolo. Am să-ți vorbesc.


  CASSIO
Vino, cum să nu!


  IAGO
S’a făcut. Du-te, acum. (iese Cassio)


   OTHELLO
(înaintând) Iago, ce moarte crezi că e mai bună pentru el?


  IAGO
Ai văzut nerușinare?


  OTHELLO
Ah, Iago!


  IAGO
Dar ce zici de batistă?


  OTHELLO
Batista mea, Iago.


  IAGO
Cum mă vezi, cum te văd. Dar ce caz trebuie să facă el de gâsca asta de Desdemona, ca ea să i-o dea lui, și el stricatei!


  OTHELLO
Il schingiui nouă ani de zile ’n șir! Dar ce femeie, Doamne, ce femeie!


  IAGO
Să nu ne mai gândim.


  OTHELLO
Piară din ochii mei, dracii s’o ia chiar noaptea asta! S’a terminat cu ea! Nu, nu, inima acum mi s’a ’mpietrit. Dacă dau în ea, numai mâna mă mai doare. Doamne, și ce mironosiță! — Asta înșală din pat și-un împărat!


  IAGO
Potolește-te, nu te mai recunosc.


  OTHELLO
Naiba s’o ia. Spun numai cine mi-e! Doamne, și-ce lucrătură! Ce minte iscusită! Câtă artă! Ce mai muzicantă! Cu glasul ei duce de nas și-un urs înfuriat!


  IAGO
Cu atât mai rău pentru ea.


  OTHELLO
De-o mie, de un milon de ori mai rău! Și ce fire blândă!


  IAGO
Chiar prea blândă…


  OTHELLO
Nu, nu, e limpede ca ziua… — Și ce păcat, Iago, ce păcat că e așa…


  IAGO
Dacă mai ți-e și milă de ea, dă-i iscălitură la mână, dă-i certificat de bună purtare… Fiindcă dacă pe tine nu te doare, pe cine naiba să doară?


  OTHELLO
O tai în bucăți! Să-mi puie mie coarne?


   IAGO
Mare murdărie când te gândești!


  OTHELLO
Cu’n ofițer al meu!


  IAGO
Mai mare murdărie!


  OTHELLO
Iago, fă rost de otravă. Chiar noaptea asta… N’am să-i mai fac nicio dojană, că numai să o văd, și iar mi ’ntoarce capul! Chiar noaptea asta, Iago!


  IAGO
Otravă? Ce-i aia otravă?… Strânge-o Domnule, de gât! In pat! In patul pe care ți l-a pângărit…


  OTHELLO
Că bine spui. E și mai drept…


  IAGO
Cât despre Cassio, las’ pe mine. — Mai multe, după miezul nopței… (o trompetă afară)


  OTHELLO
Bună idee! — Dar ce trompetă mai e și asta?


  IAGO
Vreo știre din Veneția… — E Lodovico,
Venit din partea Dogelui. E cu soția.


Intră Lodovico, Desdemona, suită


   LODOVICO
Salut viteze, mare general.


  OTHELLO
Din inimă, al tău…


  LODOVICO
— Senatu ’ntreg,
Cu Dogele, prin mine te salută. (îi dă o scrisoare)


  OTHELLO
Sărut dovada asta a lor de dragoste… (deschide și citește)


  DESDEMONA
Și ce mai nou, iubitul nostru văr?


  IAGO
Din inimă îți spun bine-ai sosit.


  LODOVICO
Iți foarte mulțumesc. Ce face Cassio?


  IAGO
Trăiește.


  DESDEMONA
— S’a ivit între Othello
Și Cassio, o mică ne’nțelegere…
Impacă-i tu.


  OTHELLO
De asta fii tu sigură…


   DESDEMONA
Ai spus ceva?


  OTHELLO
(citind) «Și nu cumva să nù faci,
Așa cum te rugăm…».


  LODOVICO (Desdemonei)
— Citea scrisoarea,
Atât tot. — I-o mică ne’nțelegere?…


  DESDEMONA
Pe care cât aș da s’o ’nlăturăm!
Căci tare mi-este drag sărmanul Cassio…


  OTHELLO
Ah mii de draci!


  DESDEMONA
— Aud?


  OTHELLO
— Ce fată bună!…


  DESDEMONA
De ce-o fi supărat?…


  LODOVICO
— O fi scrisoarea…
Il cheamă mi se pare la Veneția,
Iar Cassio-i lăsat guvernator…


   DESDEMONA
Ce bine mi-ar părea! — Adevărat?


  OTHELLO
Ei nu mai spune…


  DESDEMONA
— Aud?


OTHELLO
— Ai căpiat?


  DESDEMONA
Ce-i scumpul meu?…


  OTHELLO
— Ah, drac împelițat! (o lovește)


  DESDEMONA
Dar dragul meu Othello!


  LODOVICO
— Generale,
Să jur și nu m’ar crede în Veneția…
Se poate?… Haide, mângâi-o, că plânge.


  OTHELLO
Să plângă-atunci! Dac’ar putea pământul,
Cu lacrima femeei să rodească,
Pe lume-ar crește numai crocodili!
— Să piei din ochii mei!


   DESDEMONA
— Dacă ți-i supără…
Prezența mea… (se retrage)


  LODOVICO
— Vezi ce soție-ascultătoare?
— Hai cheam-o, generale, înapoi.


  OTHELLO
Madam!


  DESDEMONA
Stăpâne?


  OTHELLO (lui Lodovico)
— Ai ceva cu ea?


  LODOVICO
Eu nu…


  OTHELLO
— Atunci de ce să se întoarcă?…
Ori fiindcă știe pe-alții să-i întoarcă?
— Și mai ales să plângă… da, să miorlăie.
Ca ori și ce femeie-ascultătoare…
Așa de-ascultătoare… (Desdemonei) Nu mai plângi?
Dă-i drumul, hai… (lui Lodovico) In ce privește ordinul…
(Desdemonei)
— Ah lacrime vopsite cu boia!…
(lui Lodovico)
Mă cheamă la Veneția… (Desdemonei) Hai pleacă!
 Te chem eu când o fi. (lui Lodovico) Iubite domn,
Mandatul este clar… Mă ’ntorc în țară…
(Desdemonei)
— Hai, pleac’ odată! (Desdemona pleacă) Și rămâne Cassio,
(lui Lodovico)
Cinezi cu noi… Bine-ai sosit la Cypru…
— La naiba cu maimuțele și țapii! (iese)


  LODOVICO
E ăsta minunatul nostru Maur?
Pe-al cărui suflet larg jura Senatul?
Stăpân pe toți, stăpân pe sine însuși?
Și ’n zaua cărui nicio slăbiciune,
Și nicio întâmplare nu putea
Să facă vreo spărtură cât de mică?…


  IAGO
E-atâta de schimbat!


  LODOVICO
— E’n toate mințile?


  IAGO
E cum îl vezi… Mi-e oare ’ngăduit
Să spun cum e și cum ar fi să fie?
— Dă Doamne să-l vedem așa cum trebuie…


  LODOVICO
Să dea în Desdemona… S’o lovească!


   IAGO
E drept că și pe mine m’a durut…
Dar Doamne, dac’ar fi numai atâta…


  LODOVICO
Cum? are obiceiul? Ori scrisoarea
E-aceea care l-o fi scos din fire?…


  IAGO
Știu bine, nu-i frumos din partea mea…
Dar câte nu-s de spus… Observă-l numai,
Și singur ai să vezi că nu-i nevoie
De altă lămurire… Urmărește-l,
Și nu-l scăpa din ochi…


  LODOVICO
Ce rău îmi pare,
Să văd un om ca el în halul ăsta… (iese)






(4. 2.) ODAE IN CASTEL


Intră Othello și Emilia




  OTHELLO
Cum? N’ai văzut nimic?


  EMILIA
— Nici pomeneală.


  OTHELLO
Nici auzit? Doar i-ai văzut vorbind adesea!


   EMILIA
Dar făr’ să-mi dea nimic de bănuit…


  OTHELLO
Și doar nu mi-a scăpat nicio silabă…
Cum? Nu-și șopteau vreodată?


  EMILIA
— Niciodată.


  OTHELLO
Și nu ți-au spus să pleci?…


  EMILIA
— De ce să plec?…


  OTHELLO
De pildă… să-i aduci un evantai,
Mănușile, ori masca, ori ceva?…


  EMILIA
Dar spun că niciodată…


  OTHELLO
— Hm! Ciudat!


  EMILIA
Că doamna e cuminte, îmi pun capul!
Să crezi altminteri, e o nebunie!
Dar nici nu-te gândi. Te-a scos din minți,
Bătu-l’ar Dumnezeu, vreo secătură!…
 De nu-i nici ca femeie cum se cade
Pe lume nu mai sunt femei curate,
Și totul e-o minciună!


  OTHELLO
— Ad’o-aicea. (iese Emilia)


  EMILIA
Ea știe multe… Da-i și ea o prefăcută…
Atâta doar c’a mea e mai șireată…
Se ’nchide bine ’n ea, se zăvorește.
Iți cade în genunchi, îți plânge ’n poală…
Ei, n’am văzut-o eu de-atâtea ori…?


Intră Desdemona și Emilia


  DESDEMONA
Othello, m’ai chemat?


  OTHELLO
Da, scumpa mea…


  DESDEMONA
Aveai ceva?…


  OTHELLO
Privește-mă în față…
Privește-mă în ochi.


  DESDEMONA
— Dar ce mai e?


   OTHELLO (Emiliei)
Femei de meseria ta, Emilia,
Iși lasă amanții între patru ochi,
Trag ușa după ei, iar dacă e
Să intre cineva, tușesc… — Fă-ți slujba,
Fă-ți slujba — atunci, și lasă-ne pace! (iese Emilia)


  DESDEMONA (cade în genunchi)
Iți cad Othello în genunchi și te întreb:
Ce ’nseamnă toate astea? Pentru Dumnezeu,
Cuvântul tău e fulger…
Nimic nu mai pricep…


  OTHELLO
— Cine ești tu?


  DESDEMONA
Femeia ta, supusă, credincioasă.


  OTHELLO
Atuncea jură, singură blesteamă-te,
Ca demonii să nu te ocolească,
De mult ce pari aidoma cu îngerii,
— De două ori blesteamă-te jurându-te
Că ești cinstită!


  DESDEMONA
— Martor mi-este Cerul!


  OTHELLO
Da, da, e martor cât de mult mă ’nșeli…


   DESDEMONA
Cu cine, Doamne? Cum să te înșel?


  OTHELLO
Ah lasă-mă odată Desdemona…


  DESDEMONA
Othello, plângi? — Ah Doamne Dumnezeule,
Să fiu de vină eu că plângi, Othello?
Tu poate crezi că tatăl meu e pricina
Chemărei tale înapoi, acasă…
Dar ce-s de vină eu? — Mai am eu tată,
Din clipa ’n care te-am numai pe tine?…


  OTHELLO
La ori ce chin să mă supuie cerul,
Pe capul meu să plouă umilirile,
Să’nnot până la gât în sărăcie,
Să-mi văd în lanțuri pus tot viitorul,
Și tot aș mai putea găsi în suflet
O urmă de nădejde și răbdare…
Dar vai, să faci din mine o momâe,
Pe care s’o arate toți cu degetul!
Și poate și-asta, și asta-aș fi ’ndurat-o!
Dar chiar s’ajung gonit de-aici, din inima
In care-am strâns comori peste comori,
Izvorul dela care-mi beau chiar vieața,
Sau moartea, fiindcă fără el eu mor,
Mor, mor răpus de sete,
— De-acolo chiar să fiu gonit, din inima
 Ajunsă iezer stătător în care
Broscoii se prăsesc și se încalecă…
Intoarce-ți într’acolo fața ta
De tânăr heruvim cu buze roșii,
Să vezi ce Iad în ea se oglindește!


  DESDEMONA
Dar tu Othello știi că sunt curată…


  OTHELLO
Curată da, ca muștele de vară
Ce ’n zbor prin zalhanele se ’mpreună…
Ah floare minunată de pădure,
De-al cărei greu parfum te doare capul, —
De ce, de ce te-ai mai născut pe lume?


  DESDEMONA
Ce crimă săvârșită-am în neștire?


  OTHELLO
Cum? fața ta, această albă pagină,
Să poarte scris cuvântul «desfrânată»?
Ce crimă? — Ah, femeia mea de stradă,
Să-i spui pe nume-ar fi să-mi fac obrajii
Ca foalele să-mi ardă de rușine,
Până’mi prefac rușinea în cenușe…
Ce crimă? Cerul uite ’ntoarce capul,
Și luna ’nchide ochii să nu vadă,
Iar vântul deșucheat ce se sărută
Cu tot ce-i iese ’n cale, amuțește
In inima pâmântului de spaimă…
Ce crimă? — Ah femeie desfrânată…


   DESDEMONA
Dar ce-ai cu mine, pentru Dumnezeu?


  OTHELLO
Adică ești cuminte…


  DESDEMONA
— Doamne sfinte!
Cuminte dacă e femeia care
Curată s’a păstrat, și neatinsă,
Bărbatului, atuncea sunt cuminte.


  OTHELLO
Și nu stricată?…


  DESDEMONA
— Cum? Ce vorbă-i asta?


  OTHELLO
Nu, nu se poate…


  DESDEMONA
— Cerule, ai milă.


  OTHELLO
Mă iartă-atunci… Te luasem drept stricată,
Stricata cea mai mare a Veneției,
Mai zisă și soția lui Othello…
(ridicând glasul)
— Femeie care-ații intrarea Iadului
 Cum ține sfântul Petru cheia Raiului…


Reintră Emilia.


— Da da, chiar tu… — Ei, pofta ne-am făcut-o,
Poftim și-un galben pentru osteneală,
Și ’ntoarce cheia, nimeni să nu știe… (iese)


  EMILIA
Dar ce tot spune, ce vrea omul ăsta?
Domnița mea, te simți ceva mai bine?


  DESDEMONA
Mă simt pe altă lume…


  EMILIA
— Ce-i cu el?


  DESDEMONA
Cu cine?…


  EMILIA
— Cu stăpânul…


  DESDEMONA
— Ce stăpân?…


  EMILIA
Stăpânul tău, Domniță…


  DESDEMONA
— Ce spui tu?
Stăpân!? Eu nu mai am stăpân, Emilia…
 Doar lacrimi mai aveam, și-acuma uite
Nici lacrămi nu mai am…
Fii bună și așează așternutul
Din noaptea nunții azi pe patul nostru…
Dar nu uita… — Și cheamă-aci pe Iago.


  EMILIA
Dar ce schimbare, ce întorsătură!… (iese)


  DESDEMONA
Era de așteptat să fie-așa…
Pe semne am greșit eu cu ceva…
De vreme ce se poartă-așa cu mine…


Reintră Emilia și Iago


  IAGO
Dorești ceva, Domniță? — Cum mai merge?


  DESDEMONA
Știu eu? Știu eu? — Când cerți un biet copil,
Il iei încet, îi iei ușor… Așa putea
Othello și pe mine să mă certe…
Sunt oare altceva pe lângă el?


  IAGO
Dar ce-a făcut?


  EMILIA
— Dar ce nu i-a făcut?…
S’o facă-auzi — stricată! — Ce rușine!


   DESDEMONA
Sunt asta eu?


  IAGO…
— Anume ce?


  DESDEMONA
Ce-a spus Emilia c’a spus Othello…


  EMILIA
Un derbedeu beat mort, așa ceva
Unei femei de stradă nu spunea!


  IAGO
Dar ce-i veni?


  DESDEMONA
— Știu eu?


  IAGO
— Auzi ce vorbă!
Dar nu mai plânge… — Zi afurisită!…


  EMILIA
Atâtea cereri a respins, a rupt-o
Cu tatăl ei, cu tot, ca să o facă,
Auzi, stricată! Ți se rupe inima!


  DESDEMONA
Ce soartă, ah ce soartă!…


   IAGO
— Blestemată!
Dar cum i-a năzărit?


  DESDEMONA
— Așa deodată!…


  EMILIA
Să mor de nu-i la mijloc o canalie!
I s’a vârât sub piele o secătură,
Și capul i-a ’mpuiat cu bazaconii,
De dragul vr’unui post, — de n’o fi asta!


  IAGO
De unde până unde? — Ce canalie?


  DESDEMONA
De-o fi vre unul, Dumnezeu să-l ierte…


  EMILIA
Ba câinii să-l mănânce, și holera!
Stricată-auzi! — Cu cine, cum și ce fel?
Nu, nu, i-a ’ntors vreo secătură capul,
Un tont, un păcătos și un netrebnic!
Ah Doamne, numai scoate-ni-l în față,
Și dă-ne ’n mână și câte-un ciomag,
Să-l batem până ce rămâne lat!
Da, da, să-l batem Doamne pân’la sânge!


  IAGO
Vorbește mai încet…


   EMILIA
— Să-l ia toți dracii!
Și ție-odată mintea-ți întorsese
O poamă tot ca asta, când credeai
Că e ceva ’ntre mine și Othello…


  IAGO
Hai, nu fii proastă, taci…


  DESDEMONA
— Ah spune Iago,
Cu ce-aș putea să-mi recâștig bărbatul?
Fii bun, vorbește-i… Pe lumina ochilor,
Idee n’am din ce i-a cășunat…
(îngenuche)
— Să nu mă mai ridic dac’am făcut,
Cu gândul, sau cu vorba, sau cu fapta,
Un singur pas alăturea cu drumul,
Sau dacă-auzul, ochii mei au fost
Pe lumea asta-atrași de vreo ispită!
In stradă să m’arunce, îl iubesc,
Precum îl voi iubi întotdeauna.
Cruzimea lui îmi poate lua orice,
Chiar viața-mi poate lua, dar nu iubirea!
Să-mi spuie… — scârbă mi-e de mine însumi,
Când numai mă gândesc la ce mi-a spus…
Dar încă să mai fac!… — aș fi nebună!


  IAGO
I-o biată năzărire… Fii pe pace…
Sânt treburile care-l scot din fire,
Și el se năpustește-asupra altora…


   DESDEMONA
De-ar fi numai atât!…


  IAGO
— Mai te ’ndoiești?
(trompete afară)
— Auzi? e ora cinei… Te așteaptă
La masă… mosafirii au sosit…
Ei lasă, nu mai plânge, o să treacă… (ies Desdemona și Emilia)
Intră Roderigo
— Ei dragă Roderigo?


  RODERIGO
— Nu găsesc,
Că te porți cum trebuie cu mine.


  IAGO
Ba tocmai dimpotrivă!


  RODERIGO
Mi te lauzi în fiecare zi cu o lovitură, mă legi la ochi cu o nouă nădejde, și când să pun mâna pe ea, ia-o de unde nu-i! M’am săturat. Prost trebuie să mă crezi tu, de crezi că mai pot răbda!


  IAGO
Să-ți spun, dragă Roderigo…


  RODERIGO
Ce să-mi spui? Mi-ai spus câte ’n lună și în soare!


   IAGO
N’ai dreptate.


  RODERIGO
Ba am. Am dat de pe mine ultima lețcae. Numai giuvaerurile date ca să le dai Desdemonei ar fi cucerit o vestală! Mi-ai spus că le-a primit și m’ai lăsat să nădăjduiesc că în curând voi vedea răsplata ostenelelor mele. Când colo, nimic.


  IAGO
Bun atunci, dă-i ’nainte…


  RODERIGO
Ce să-i dau? Nu-i mai dau de loc! Că-i de geaba! Ba cred chiar că-i o mare ticăloșie să-ți bați în halul ăsta joc de un om.


  IAGO
Foarte bine, foarte bine…


  RODERIGO
Nu-i foarte bine deloc, — îți spun. Fiindcă am să fac cunoștiința Desdemonei și-am să-i cer înapoi giuvaerurile. Dacă mi le dă, bun, am scăpat eu de ea, ea de mine. Dacă nu, ai să ai tu a face cu mine.


  IAGO
Ai terminat?


  RODERIGO
Cu vorba, — dar nu și cu fapta!


   IAGO
Bravo Roderigo, știi că-mi place? Acuma văd și eu ce-ți poate capul! Dă mâna ’ncoa! Dar Roderigo, mă bănui, să știi pe nedrept. Iți jur că n’a fost
om să lucreze mai mult pentru tine…


  RODERIGO
Nu se vede.


  IAGO
E drept, nu se vede încă. Și ai dreptate să intri la bănuieli. Dar Roderigo, dacă ai în tine ceea ce acum sunt mai mult ca oricând gata să-ți recunosc: adică: hotărîre, bravură, curaj, dă dovadă noaptea asta! Dacă tu, o noapte după aceea, nu ai pe Desdemona, născocește ce chinuri vrei pentru mine, și ia-mă de pe lumea asta!


  RODERIGO
Dar de ce e vorba? Mai e vreo licărire de speranță?


  IAGO
Scumpe Domn, a sosit special din Veneția ordin de numirea lui Cassio în locul lui Othello.


  RODERIGO
Nu mai spune. Atunci Othello și Desdemona se întorc la Veneția!


  IAGO
Asta s’o crezi tu. Se ’ntoarce în Mauretania, cu Desdemona lui cu tot. Afară dacă… o ’ntâmplare sau alta nu-i prelungește șederea aici… Printre care, cea mai sigură ar fi înlăturarea lui Cassio…


  RODERIGO
Cum înlăturarea?


  IAGO
Adică punerea lui în neputință să ia locul lui Othello. Zburându-i creerii, de pildă…


  RODERIGO
Să-i zbor eu!…


  IAGO
Dacă crezi de cuviință… Și-ți vrei binele… El ia masa astǎseară la o femeie pierdută, — acolo mă duc și eu să-l întâlnesc… Dacă-i pândești plecarea, pe care eu voi ticlui-o cam între 12 și 1, poți face din el, ce vrei. Eu rămân la doi pași de tine, — pentru o mână de ajutor!… — Va cădea între noi doi… Hai, nu mai holba ochii, vino cu mine… Vei vedea că nevoia ca el să dispară e așa de mare, că singur te vei simți dator să-l răpui. Să mergem. E trecut de ora mesei. Acum te pomenești cu miezul nopței. — La lucru, Roderigo.


  RODERIGO
Dar vreau să știu ce rost au toate astea…


  IAGO
Lasă Domnule, vei vedea… (ies)


 
(4. 3.) ALTĂ ODAE IN CASTEL


Intră Othello, Lodovico, Desdemona, Emilia și suită.




  LODOVICO
Fii bun, te rog, și nu mă mai petrece.


  OTHELLO
Ba da… De cè nu? Mersu-mi face bine…


  LODOVICO
Domniță, noapte bună… — Mulțumesc.


  DESDEMONA
Și noi îți mulțumim…


  OTHELLO (lui Lodovico)
— Să mergem, da? (încet)
— Ah! Desdemona…


  DESDEMONA
— Ce-i?


  OTHELLO
— Tu culcă-te.
Indată-auzi? — Dă drumul și Emiliei…
— Dar nu uita… (ies Othello, Lodovico, suită)


  DESDEMONA
— Se poate?


  EMILIA
— Par’că pare,
Ceva mai domolit…


   DESDEMONA
— Se ’ntoarce repede.
Mi-a spus să plec îndată la culcare,
Iar ție să-ți dau drumul...


  EMILIA
— Să-mi dai drumul?


  DESDEMONA
Așa vrea el. — Deci, draga mea Emilia,
Dă-mi rochia de noapte, — și adio!
— Să-i facem placul!


  EMILIA
— Nu i l-ai mai face!


  DESDEMONA
De ce? Iți spun că mi-e așa de drag,
Că până și ’ncruntările, mustrările,
Și toată îndârjirea asta - a lui,
— Fii bună și descheie — au un farmec…


  EMILIA
Am pus la patul vostru așternutul
Cerut de tine…


  DESDEMONA
— Doamne Dumnezeule,
Ce-ți trece uneori prin gând, Emilia…
De-o fi să mor, să zicem, înainte,
Ingroapă-mă ’n acelaș așternut…


   EMILIA
Vai, cum vorbești!…


  DESDEMONA
— Avea odată mama,
O fată ’n casă… se chema Barbara…
Era îndrăgostită… Dar iubitul,
Pe semne-a’nebunit, c’a părăsit-o…
Și ea știa un cântec, cu o «salcie»,
Un cântec vechi… dar știi ce potrivit?…
Și biata a murit cântându-și cântecul…
Un cântec care tot mă urmărește…
Imi vine tot să-l cânt… — ca și Barbara,
Ușor lăsându-mi capul într’o parte…
— Te rog, grăbește…


  EMILIA
— Să-ți aduc și rochia?…


  DESDEMONA
Nu, nu… desfă aci… — Ce om de treabă,
Și Lòdovico ăsta!…


  EMILIA
— Și ce chipes!


  DESDEMONA
Și ce frumos vorbește!…


   EMILIA
Cunosc o Doamnă în Veneția care s’ar duce până la Ierusalim în picioarele goale, numai ca să-i atingă vârful buzelor…


  DESDEMONA (cântând)
    La umbra unui sicomor
     Sărmana ea ședea cântând,
  — Cântați cu toți cântecul salciei —
   Cu capu ’n poală sta cântând
     Și mânile la piept…
  — Cântați cu toți cântecul salciei —
     In murmur de pârâu gemea
  — Cântați cu toți cântecul salciei —
     Și plânsul pietrele topea…
Tu pune acuma lucrurile bine… (cântând)
  — Cântați cu toți cântecul salciei —
Și rogu-te grăbește-te, că vine! (cântând)
     Cununi de salcie ’mpletindu-mi,
     Și nimeni, nimeni să nu-l certe…
Ba nu, e altfel!… — Bate cineva!…


  EMILIA
E vântul…


  DESDEMONA (cântând)
     I-am spus: iubite, tu mă’nșeli…
  — Cântați cu toți cântecul salciei —
     Și ce-a răspuns atunci iubitul?
     Cu cât mai mult te-oi înșela,
     Cu-atât mai mulți te vor visa…
Acuma du-te… Noapte bună… Par’că ochii… Mǎ ustură… E semn că am să plâng, Emilia…


  EMILIA
De unde?!


  DESDEMONA
Mi se pare-așa se spune… 
— Bărbații… Ah ce oameni!… Crezi, Emilia,
Că sunt femei așa de rele să-și înșele…
Bărbații?…


  EMILIA
— Mai întrebi?


  DESDEMONA
— Ai fi în stare?


  EMILIA
Dar tu?


  DESDEMONA
Pe tot ce-i sfânt și tot ce e lumină!…


  EMILIA
Nici eu n’aș face, Doamnă, pe lumină…
Dar poate că aș face-o pe ’ntunerec…


  DESDEMONA
Ai face tu pentru ceva în lume?


   EMILIA
Aș face chiar pentru nimic…


  DESDEMONA
— Dă-mi voie,
Să nu te cred…


  EMILIA
— De ce să nu mă crezi?…
Ba încă aș face și desface!… Sigur, n’aș face pentru un inel, pentru câțiva coți de mătase, pentru rochii, fuste, pălării, sau nu știu ce nimicuri… Dar pentru nimic în lume?… — Cine bunăoară n’ar pune coarne bărbatului, ca să-l facă împărat? Asta nu te poate trimite în iad, cel mult în purgatoriu!


  DESDEMONA
Eu n’aș putea pentru nimic în lume.


  EMILIA
De ce nu? Păcatele sunt ale lumei… Și dacă ești pe lume, de ce să faci altfel? Abaterea nu-i și ea un păcat?


  DESDEMONA
Aproape nici nu cred că pot fi unele…


  EMILIA
Ba sunt cu miile! Să populezi lumea cu ele!
Dar cred că vina-i numai a bărbaților.
Că sau puțin le pasă și ne-aruncă
 In brațele amantului ei singuri,
Sau iată, fac deodată pe geloșii,
Ne țin sub cheie, — poate și lovesc!
Iubirea-atunci în ciudă se preface,
Și cât de bune-am fi, urîm de moarte,
— Iar ura-aduce gând de răzbunare!…
Să știe-odată, pentru totdeauna,
Bărbații, că avem și noi un suflet,
Avem și noi: ochi, gură, gust și pofte,
Și știm și noi ce este amar, sau dulce!
Ei ce fac oare-atuncea când ne schimbă?
E patimă, e gust, e slăbiciune?
Ei bine, afle că le-avem și noi…
Deci poarte-se cu noi ceva mai bine…
Altminteri afle că — vorbind pe față —
La rău numai bărbatul ne învață!


  DESDEMONA
Eu nu mă vreau de nimeni învățată,
Și ori și ce ar fi, rămân curată. (ies probabil diferit, după ce din cap își iau noapte bună)



 






(5. 1.). CYPRU. O STRADĂ.


Intră Iago și Roderigo.


IAGO

Tu stai după maghernița aceasta...

Că vine ’ndată. — Ține spada trasă,

Și trage-i una ’n inimă. Fii gata.

Curaj, auzi? — stau cot la cot cu tine...

Ieșim din asta oameni, sau nimica.

Ia-ți inima în dinți...



RODERIGO

Tu stai lipit... ca dacă dau în gol...



IAGO

La cot, n’auzi? — Fii gata, nu clinti! (se ascunde)



RODERIGO

I-un lucru care nu prea mă atrage...

Dar dacă-mi spune el, și-mi bate capul?...

La urma urmei ce-i un om?... — Hai spadă!...

(trage spada)

 IAGO

De-atât frecuș a luat zebzecul foc!

Omoară el pe Cassio, sau Cassio,

Pe el, — în orice caz eu tot câștig!

Trăiește el, mă ia de scurt cu darurile,

Ce-aveau să fie date Desdemonei,

Și ce mă fac?... — Trăiește însă Cassio,

El are-asupra lui o frumusețe

Ce prea mă face hâd în ochii lumei...

In plus, mă poate da pe față Màurul,

Și cum ies eu la capăt? — Nu, să moară!

L'aud venind!...

Intră Cassio.



RODERIGO (face o passă asupra lui Cassio)

— Chiar el e după mers!

— Nemernicule, piei!



CASSIO

— Noroc cu zaua!

C’altmintrelea eram rănit de moarte!...

S’o văd acuma pe-a ta! (trage și rănește pe Roderigo)



RODERIGO

— Ah mor, ah mor!...



IAGO (din spate rănește pe Cassio la picior și fuge)



CASSIO (mai mult sie-și)

Săriți că mă omoară, mă omoară!

— Schilod, schilod pe viață... Cade — Ajutor!

Intră Othello.

 OTHELLO

E vocea lui, e Cassio! - Deci Iago,

E om pe care pot să pui temei...



RODERIGO

Netrebnicul de mine!



OTHELLO

— Chiar netrebnic!



CASSIO

O mână de-ajutor!... Lumină... Doctor...



OTHELLO

E el! — Ah Iago, ce mai lecție îmi dai

Cu cinstea și curajul și noblețea

Cu care-ți aperi prietenul lovit!...

— Micuța mea, poftim de-ți vezi iubitul...

Dar nu te teme, dela inimă te-am scos,

Și-ți sună în curând și ție ceasul...

Un pat mânjit va fi acum spălat.

Cu sângele de care-a fost pătat. (iese)

Intră Lodovico și Grațiano.



CASSIO

Dar niciun trecător?... Și nicio pază?

Săriți, într’ajutor!



GRAȚIANO

— Dar ce să fie?

I-un om pe moarte!...

 CASSIO

— Ajutor...



LODOVICO

— Auzi?



RODERIGO

Ah Doamne ce nemernic!



LODOVICO

— Două gemete!

Și ce ’ntunerec! — Nu cumva-i o cursă?

Să nu ne ducem singuri... cine știe...



RODERIGO

Și nimeni, nimeni? — Mor aicea ca un câne...



LODOVICO

Auzi?

Reintră Iago cu o torță



GRAȚIANO

— Sosește cineva cu-o torță.

E numai în cămașe, — poartă arme!



IAGO

Dar cine-i? Cine strigă ajutor?



LODOVICO

Habar n’avem.

 IAGO

— Dar geme cineva!



CASSIO

Eu, èu gem... Doamne... ajutor!...



IAGO

Dar ce poate să fie?



GRAȚIANO

— Pe cât pare,

E Iago, port-drapelul lui Othello...



LODOVICO

Chiar el, adevărat!... — Ce om de treabă!



IAGO

Dar cine se tot vaetă acolo?



CASSIO

Ah tu ești Iago?... — sunt rănit de moarte...

Indură-te de mine...



IAGO

— Tu ești Cassio?

— Și cine-au fost tâlharii?



CASSIO

— Unu-i, par’că,

Pe-aici pe-aproape... n’a putut s’o șteargă...

 IAGO

Mișeii, derbedeii! (lui Lodovico și Grațiano)

— Voi de colo,

Fiți buni și dați o mână de-ajutor.



RODERIGO

O mână de-ajutor!...



CASSIO

— E unul dintre ei...



IAGO

Nemernicule, piei! (înjunghie pe Roderigo)



RODERIGO

Ah câne blestemat! Nemernic Iago!



IAGO

Te dai la oameni, câine, pe ’ntunerec?

(mai tare) — Și unde sunt tâlharii ceilalți?

Dar ce tăcere!... — Cine sunteți voi?...

De ce nu dați o mână de ajutor?



LODOVICO

Incearcă-ne, să vezi...



IAGO

— E Lodovico!



LODOVICO

Chiar el.

 IAGO

— Iți cer iertare... — Bietul Cassio!

A fost închipuiți-vă-atacat!



GRAȚIANO

Cum? Cassio?



IAGO

— Te simți mai bine, frate?



CASSIO

S’a dus piciorul...



IAGO

— Doamne, Dumnezeule!

O torță!... Cu cămașa mea îl leg!

Intră Bianca.



BIANCA

Dar ce e, Doamne, cine strigă — așa?



IAGO

Tu nu vezi cine?



BIANCA

— Cassio al meu!

Iubitul, scumpul, dulcele meu Cassio...



IAGO

Poftim și asta!... — Cassio, cam cine,

Cam cine bănuiești c’a fost tâlharul?

 CASSIO

Știu eu?



GRAȚIANO

Ne pare rău... veneam tocmai la tine...



IAGO

O jartieră!... Mulțumesc.  — Dac’am avea

Un scaun să-l târâm ușor de-aicea,



BIANCA

Leșină, Doamne, uite că leșină!



IAGO

Eu Domnii mei, mă tem că teleleica

E chiar din bandă... — Cassio, răbdare.

— Hai repede, hai dați-ne o torță...

Să văd cine era... Vai Doamne-i prietenul

E scumpul meu concetățean Rodrigo!...

Nu-i el? Ah Doamne, el e, Roderigo!...



GRAȚIANO

E unul în Veneția...



IAGO

— Chiar el e!

Il știi?



GRAȚIANO

— Dar cum nu?

 IAGO

— Tu ești, Grațiano?

Iți cer umil iertare. Crima asta,

Mi-a luat aproape mințile...



GRAȚIANO

— Te cred.



IAGO

Ei cum mai merge, Cassio? Un scaun,

Un scaun!



GRAȚIANO

— Roderigo!



IAGO

— Da săracul!

(se aduce un scaun)



Ah, bine c’a sosit! Un om de inimă

Să-l ia acum cu grije! Eu mă duc,

S’aduc un doctor. (Bianchii) Ia te rog, scutește-ne!

Rănitul mi-este cel mai bun prieten.

(lui Cassio) Dar ce-a fost între voi?



CASSIO

— Știu eu? Nimica.

Eu nici măcar nu-l știu...



IAGO (Bianchii)

- Faci fețe-fețe...

Hai, luați-l, hai, să nu mai stea la aer.

 (Cassio și Roderigo sunt transportați)

Voi Domnii mei, mai stați... —Ia uite pocitania,

Cum face fețe-fețe?... Ia uitați-vă,

Ce ochi la ea, cum face pe ’ngrozita.

Ei lasă că te am eu în vedere...

Miroase cât de colo a complice...

Intră Emilia.



EMILIA

Dar ce-i bărbate, ce s’a întâmplat?



IAGO

Ei, Cassio a fost rănit în stradă,

De Roderigo, și-alții, dispăruți...

Abia respiră, Roderigo-i mort.



EMILIA

Vai Doamne, vai sărmanul nostru Cassio!

I-o treabă, pe cât pare, cu femei...

Vezi află cine-a fost la el azi noapte.

(Biancǎi) — Cam tremuri când auzi de-așa ceva...



BIANCA

De ce să tremur? A mâncat la mine...



IAGO

La tine? Bun, atuncea vei răspunde.

Urmează-mă.



EMILIA

— Ia uite păcătoasa!

 BIANCA

Cum? Cine-i păcătoasă? Sunt femeie

Ca tine de cinstită.



EMILIA

Nu mai spune!



IAGO

Să mergem, domnii mei, să-i lege rănile.

— Te fac eu, scumpă Doamnă, să vorbești.

— Emilia, dă fuga în cetate,

Și spune lui Othello, Desdemonei...

Să mergem, da? (aparte) — Ei, mi-a venit sorocul:

Azi ori m’am dus, ori m’a lovit norocul. (ies)



(5. 2.) ODAE DE DORMIT IN CASTEL

Desdemona în pat dormind; arde o lumină.

Intră Othello



OTHELLO

Ah suflete, mă ’ntrebi de ce, de ce?

Dar nu mă faceți, stele preacurate,

Să spun de ce... Și totuși n’am să-i vărs

Un pic de sânge, nici să-i zgârii sânul,

Mai alb ca neaua, vai, și mai cuminte

Ca marmora-așezată pe morminte.

Dar, Doamne, dacă trebuie să moară,

Să nu ne mai înșele !... — Sting lumina,

Și apoi sting o viață... Luminiță,

Pe tine eu te sting și eu te-aprind...

Dar dacă sting lumina asta-a vieței

 — Podoabă iscusită a naturei — 

Mă ’ntreb ah unde-i focul prometeic

Din care s’o mai pot din nou aprinde?...

Odată ce ai smuls un trandafir

Mai poți să-l faci să crească și ’nflorească?

E mort... Să mi-l sărut cât e pe ramură... (o sărută)

Ah dulce respirare care ’ndoaie

Chiar sabia grozavă a dreptăței...

Hai încă unul... încă un sărut...

Rămâi cum ești acuma după moarte,

Rămâi așa, să te omor, femeie,

Ca poate și mai mult să te iubesc...

Și lasă-mă să-ți dau pe cel din urmă

Sărut al meu, cum n’a mai fost sărut

Mai dulce și mai trist pe lume...

Mă’nneacă plânsul, plâns de lacrimi crude...

Așa e Cerul ăsta la mânie:

Lovește ’n tot ce-i drag!... — S’a deșteptat...



DESDEMONA

Othello, tu ești?



OTHELLO

— Eu sunt Desdemona...



DESDEMONA

Dar nu vii lângă mine?



OTHELLO

— Te-ai rugat...

Deajuns în noaptea asta, Desdemona?

 DESDEMONA

Iubite, da...



OTHELLO

— Dacă-ți aduci aminte

De-o vină poate încă neiertată,

Te roagă cât e vreme...



DESDEMONA

— Doamne sfinte!...



OTHELLO

Și repede, îți spun... Aștept plimbându-mă,

Să nu-ți iau duhul pe nepregătite...

Ferească Sfântul, nu ți-l vreau ucis...



DESDEMONA

Ucis?



OTHELLO

— Ucis.



DESDEMONA

— Mă aibe Ceru 'n pază!



OTHELLO

Din inimă îți spun: amin!



DESDEMONA

— Atuncea,

De ce să mă omori?

 OTHELLO

— De ce?



DESDEMONA

— Și totuși,

Mi-e frică... E ceva în ochii tăi...

Dar nu pricep de ce, de ce m’aș teme

Când nu mă știu o clipă vinovată...

Și totuși tremur...



OTHELLO

— Numără-ți păcatele.



DESDEMONA

Am unul singur: dragostea de tine...



OTHELLO

Atuncea, pentru asta ai să mori...



DESDEMONA

Ciudat să mori fiindcă-ai iubit un om...

De ce-ți muști buza? Gânduri sângeroase,

De sus și până jos mi te frământă...

Semn rău!... Și totuși uite, am nădejdea,

Că nu pe mine mă privesc...



OTHELLO

— Tăcere...



DESDEMONA

Să tac atuncea...

 OTHELLO

— Ce-a fost cu batista?

Batista mea! — Ai dat-o nu? Lui Cassio!



DESDEMONA

Pe ce-am mai scump! Trimite după Cassio,

Și ’ntreabă-l.



OTHELLO

— Desdemona mea, ia seama,

Sperjură nu fii chiar pe patul morței.



DESDEMONA

Doar n'ai să mă omori!...



OTHELLO

— Ba chiar acuma,

Deci spune-ți fapta cât mai este vreme...

Să nu spui nu, căci n’am să-mi schimb părerea,

De care geme ființa mea întreagă.

Gătește-te de moarte.



DESDEMONA

— Ai milă, Doamne.



OTHELLO

Ai milă, Doamne.



DESDEMONA

— Atunci și tu ai milă!

In viața mea nu m’am gândit la altul!

 De Cassio cel mult dacă-am avut

Atâta milă cât și Dumnezeu...

— I-am dat vr’un semn?



OTHELLO

— Dar n’am văzut batista,

In mâna lui, femeia mea sperjură?

Tu inima mi-o faci de piatră,

Și chiar omor mă faci să săvârșesc,

Când nu credeam s’aduc decât o jertfă...

Batista am văzut-o!



DESDEMONA

— O fi găsit-o.

Nici gând să i-o fi dat. — Să vie-aicea,

Să spună tot ce știe.



OTHELLO

— Dac’a spus-o!



DESDEMONA

Cum? Ce-a spus?



OTHELLO

— Cum? Că te-a avut!



DESDEMONA

Pe mine? El?



OTHELLO

— Da, da.

 DESDEMONA

— S’o spuie ’n față.



OTHELLO

E prea târziu. Onestul nostru Iago

I-a ’nchis deapururi gura.



DESDEMONA

— Cum? E mort?

Ah, par’că mă temeam...



OTHELLO

— Să fi avut

Atâtea vieți câți peri avea în cap,

Fii sigură că tot nu mai scăpa.



DESDEMONA

Vai bietul, e la mijloc o trădare.



OTHELLO

Mai și-l bocești? In fața mea, spurcato?



DESDEMONA

Gonește-mă dar nu mă omorî...



OTHELLO

Stricato, piei!



DESDEMONA

— Mai lasă-mă o zi,

Atât, să mai trăiesc numai o noapte...

 OTHELLO

Te zbați?



DESDEMONA

— O clipă, doar o clipă.



OTHELLO

— Nicio clipă !



DESDEMONA

Să-mi spun doar rugăciunea.



OTHELLO

— Prea târziu. (o gâtuie)



EMILIA (de afară)

Stăpâne, drag stăpân, fii bun te rog.



OTHELLO

A! Cine bate?... — Nu e încă moartă?...

— Sunt crud și uite am puțină milă,

Mi-e milă să te văd prea mult zbătându-te...

Așa... așa...



EMILIA (de afară)

— Stăpâne, drag stăpâne.



OTHELLO

Ei, cine-i?



EMILIA (de afară)

— Vreau să-ți spun numai o vorbă.

 OTHELLO

Emilia!... — Indată!... — A murit...

Mi-aduce vestea morței lui, pe semne...

Ce zarvă pân’acum, și câtă liniște...

Tăcere de mormânt... S’o las să intre?

E bine?... — Par’că ’ncepe iar să miște...

— Ori nu? Nici eu nu știu ce-i de făcut...

Ea par’că văd c’'o să mă ’ntrebe de soție...

Soție? Care?... Nu mai am soție...

Vai Doamne, câtă, câtă grozăvie!

Imi pare că pe lume-i o eclipsă

De soare și de lună... că pământul,

De groază singur se despică ’n două...



EMILIA (de afară)

Dar pentru Dumnezeu, o vorbă numai,

O vorbă doar să-ți spun...



OTHELLO

— Aha uitasem,

Uitasem pe Emilia... — Hai, intră...

Pășește’ncet... O clipă doar, să trag...

Perdeaua numai... Unde ești, Emilia?... (descuie)

Intră Emilia

Și ce-i cu tine-acum, la ora asta?



EMILIA

Stăpâne drag, omor, omor de oameni...



OTHELLO

Cum? Când?

 EMILIA

— Acum.



OTHELLO

— Greșala e a lunei,

Că vine prea aproape de pământ,

Și ia la oameni mintea...



EMILIA

— Cassio,

Cu spada a ucis pe Roderigo,

Un tânăr din Veneția.



OTHELLO

— Veneția?

Și Cassio-i și el ucis!?



EMILIA

— Ba nu.



OTHELLO

Cum? Nu-i? Păcat atunci de osteneală...

Păcat de cea mai dulce răzbunare...



DESDEMONA

Ucisă pe nedrept...



EMILIA

— Un geamăt! Cine-i?



OTHELLO

Așa e... cine-i?


EMILIA

— Glasul Desdemonei!

— Vorbește, spune, dulcea mea stăpână.

Ah Doamne, — spune, spune Desdemona.



DESDEMONA

Mor, mor nevinovată...



EMILIA

— Cine-i monstrul?



DESDEMONA

Nu-i nimeni... eu sunt doar... rămâi cu bine...

Sărută pe Othello pentru mine... (moare)



OTHELLO

Se poate? Cum, să fie omorîtă?



EMILIA

Vai, Doamne!



OTHELLO

— Ai auzit spunând ea singură...

Că ea și nu eu...



EMILIA

— Singură a spus.

Și doar cu-auzul meu am auzit-o.



OTHELLO

S’a dus în Iad pe buze cu-o minciună.

Eu, eu am omorît-o!

 EMILIA

—Atunci sărmana,

Un înger e, iar tu un diavol negru.



OTHELLO

Era femeie, și-și făcea de cap.



EMILIA

Ești drac împielițat, și-o ponegrești.



OTHELLO

Era ca apa de înșelătoare...



EMILIA

Ca focul ești de iute la mânie...

Și tot atâta de nedrept. — Era o sfântă.



OTHELLO

Cu Cassio, n'auzi? Trăia cu Cassio.

Să spuie Iago! — Iadul să mă ’nghită,

Că nu era s’ajung aci de-asurda!

Doar Iago știe tot.



EMILIA

— Bărbatul meu?



OTHELLO

Al tău, al tău...



EMILIA

— Că te ’nșela soția?

 OTHELLO

Cu Cassio. — Dacă era curată,

O lume nouă Cerul să-mi fi dat,

Tăiată dintr’un singur diamant,

Și nu dam pentru ea pe Desdemona!



EMILIA

Bărbatul meu?



OTHELLO

— Bărbatul tău mi-a spus-o.

Un om cinstit, urând de moarte mâlul

In care ’nnoată unii...



EMILIA

— Soțul meu?



OTHELLO

Dar ce-i femeie, ce tot mă întrebi?

Ei da, bărbatul tău.



EMILIA

— Ah, Desdemona,

Iubirea-a fost de duhul rău învinsă.

— Bărbatul meu ți-a spus că te ’nșela?



OTHELLO

Chiar el, n’auzi? Bărbatul tău, femeie,

Amicul meu, iubitul nostru Iago.

 EMILIA

Atuncea în pământ să putrezească

Bucată cu bucată, păcătosul!

Că minte ’n chip sfruntat! — Era o ființă

Nebună după un nebun ca tine.



OTHELLO

Ha!



EMILIA

— Ține-o strună! — Crima asta-a ta,

E tot atât de vrednică de ceruri,

Cât tu, de Desdemona.



OTHELLO

— Taci odată!



EMILIA

Crezi tu că poți să-mi faci atâta rău

Cât pôt eu să îndur? — Ce nǎtângie!

Să-și bată joc de tine un nemernic!

Tragi sabia? Puțin îmi pasă! — Mor mai bine,

Decât să tac! — Săriți, într’ajutor!

Intră Montano, Gratiano, Iago, și alții.

Othello, Othello și-a ucis soția!



MONTANO

Dar ce-i aicea? Ce e, generale?



EMILIA

A tu erai? Frumos îți șade, Iago!

Acuma poartă crima lui pe suflet!

 GRAȚIANO

De ce e vorba?



EMILIA

(lui Iago) - Dă-l de gol! Pretinde

C’ai spus că Desdemona îl înșeală.

Poți fi așa de crud și de nemernic?

Răspunde, hai, că stau pe ghimpi!



IAGO

— Și dacă?

Am spus ce singur am văzut cu ochii!



EMILIA

I-ai spus tu că’l înșeală?



IAGO

Se prea poate.



EMILIA

Atuncea minți dela obraz, nemernicule!

Ești cel mai mare mincinos din lume.

Și cum ai spus? cu Cassio, cu Cassio?...



IAGO

Cu Cassio, madam, și tacă-ți fleanca!



EMILIA

Ba nu mi-o tac deloc, nenorocitule.

Că uite, Desdemona zace moartă!

 TOȚI

Ferească Dumnezeu!



EMILIA

— Și brațul ucigaș,

Doar tu, cu ponegriri, l-ai înarmat!



OTHELLO

Să nu vă mire, da-i așa cum spune...



GRAȚIANO

Ciudat, ciudat.



MONTANO

— De nemaipomenit!



EMILIA

Acuma văd, vai, câtă mișelie!

Ah Doamne, Doamne, ce ticăloșie!

Acum pricep... — să mor de ciudă! Ah mișelul,

Mișelul!...



IAGO

Ești nebună? Șterge-o-acasă!



EMILIA

Fiți buni și dați-mi voie să vorbesc...

Soție-am fost, dar nu mai sunt acuma.

— Piciorul, Iago, nu-l mai calc în casă!



OTHELLO

Ah, Doamne... (se aruncă pe pat)

 EMILIA

— Da, aruncă-te și urlă,

C’a fost femeia cea mai fără pată,

Din câte au trăit sub cer vreodată...



OTHELLO (ridicându-se)

Dar care mă ’nșela! (lui Grațiano) A, tu erai?

Privește-ți, uite, unchiule, nepoata...

I-am luat cu mâna asta răsuflarea...

Știu bine, e o faptă monstruoasă...



GRAȚIANO

Sărmana noastră Desdemona!... Bine,

Că tatăl tău e mort... Căsătoria,

I-a rupt în două inima... Dar dacă

Trăia să-și vadă fata aici ajunsă,

De-atât blestèm căzut pe capul lui,

De bună seamă că înnebunea.



OTHELLO

Păcat!

Dar Iago știe că trăia cu Cassio...

De altfel singur Cassio a spus-o...

Iar ea găsi cu cale să-l răscumpere

De toată osteneala amoroasă

Cu ’ntâiul semn de dragoste avut

Din partea mea... Doar singur am văzut

In mâna lui o veche amintire,

A mamei, dela tata, — o batistă!

 EMILIA

Ah Doamne Dumnezeule, batista!



IAGO

Sst! Taci din gură...



EMILIA

— Tu să taci, nemernicule!

Că eu, eu nu mă las să știu de bine

Că mor de gât cu tine, ticălosule!



IAGO

Dar du-te-acasă, nu ’nțelegi odată?



EMILIA

Dar nu mă mișc nici moartă! (Iago vrea să o înjunghie

cu sabia)



GRAȚIANO

— Cum? Tragi sabia,

De geaba ’ntr’o femeie?



EMILIA

— Màure,

Nebunule, batista cu pricina

Eu singură-am găsit-o ’ntâmplător,

Și eu i-am dat-o lui, fiindcă netrebnicul,

Din ce motive-anume nu pricep,

Tinea în ruptul capului s’o aibe...



IAGO

Ah ființă blestemată!...

 EMILIA

— Desdemona,

Lui Cassio? — Dar eu chiar am găsit-o,

Și-am dat-o eu lui Iago.



IAGO

— Minți sfruntat.



EMILIA (lui Othello)

Mi-e martor cerul că-i așa cum spun!

— Sărmanul meu nătâng!... (Desdemonei) — Pe mâna cui,

Iți fuse dat să cazi, femeie sfântă!



OTHELLO

Dar Cerul nu mai are nori, și grindină,

Să facă fulger, trăznete să facă?

— Mișel, mișel spurcat! (se repede la Iago, Iago pela spate

înjunghie pe Emilia și fuge)



GRAȚIANO

— A omorît-o!

A fost înjunghiată pe la spate!



EMILIA

Mor, mor... dar vreau să zac lângă stăpâna...



GRAȚIANO

A ’nfipt în ea pumnalul, și-a fugit.



MONTANO

Ce monstru! — Ia tu sabia pe care

Am smuls-o adineauri lui Othello,

 OTHELLO

Și du-te după el! — Inchideți porțile!

Să-l prindem viu, sau mort! După mișel! (pornește și el)

Căci nu e om, e drac cu chip de om!

Ies toți afară de Othello și Emilia.



OTHELLO

Adio spada mea de-odinioară...

Te smulge dela mine și-un copil...

Și-i drept... de ce-ar mai supraviețui

Aceluia ce-a fost cândva Othello?...



EMILIA

Stăpână mea,

A fost un cântec rău-prevestitor...

Să-l cânt și eu, ca lebăda când moare...

(cântând)

O salcie, o salcie, o salcie...

(lui Othello) A fost cuminte, vai, și te iubea...

O spui cu fața ’ntoarsă către cer...

Căci mor... dar mor spunând c’a fost o sfântă.. (moare)



OTHELLO

Mai am îmi pare — o armă în odaie...

E-o lamă de Toledo... Iute, foc!...

A, iat-o!... Viu și eu cu tine, unchiule.



GRAȚIANO (de afară)

Ba stai acolo! Nu ești înarmat,

Și-aicea-ți este viața în primejdie.

 OTHELLO

Privește mai ’nainte să vorbești.

Ori vrei să sar la voi și fără spadă?



GRAȚIANO (reintră)

Dar ce vrei?



OTHELLO

— Vreau să spun că am o armă,

Cum n’a fost om să ție ’n mîni vreodată...

A fost o vreme când cu spada asta,

Și brațul ăsta slab prăpăd făceam!...

— Mai fac și pe grozavul... Cine oare

Mai e stăpân pe propriul său Destin?

N’ai nicio grije, iată-mă ajuns

La capătul călătoriei mele...

Corabia de stâncă s’a lovit...

— Te dai cu spaimă înapoi? Glumești...

Un pas doar fă spre el mai cu ’ndrăzneală,

Și-Othello a fugit mâncând pământul...

— Dar unde, vai, să fugă?... (se întoarce spre Desdemona)

— Cum arată,

Acum la față steaua mea curată!...

La fel de albă, vai, ca așternutul...

Privirea asta-a ta, când ne-om vedea,

Pe altă lume, o să-mi prindă sufletul

Și până ’n Iad, cu el o să arunce...

Copila mea e rece ca sfințenia...

— La tălpi vă bateți robul, diavoli negrii!

 — Din cerul ăsta alb din fața mea,

In patru părți de lume, uraganelor,

Svârliți-mă, și ’n smoală tăvăliți-mă,

Scăldați-mă în flacări de gheenă!

— Ah Desdemona, Desdemona mea...



LODOVICO

Intră Lodovico, Montano, Cassio, dus într'un scaun, și ofițeri

cu lago prizonier.

Aicea e sărman nenorocitul?



OTHELLO

Aicea e acel ce-a fost Othello.



LODOVICO

Să vie ’n față monstrul blestemat!



OTHELLO

Mă uit să-i văd piciorul bifurcat...

Dar dacă-i diavol, cum să-l pot ucide? (îl rănește pe

Iago)



LODOVICO

Ii smulgeți spada!



IAGO

— Sânger, dar trăiesc.



OTHELLO

Și crezi că-mi pare rău? Trăiește, da,

Căci moartea pentru om e-o fericire...

 LODOVICO

Dar bine — Othello, om în toată fireca,

Să cazi tu pradă spurcăciunii ăștia?

Au ce-o să spună lumea?



OTHELLO

— O să spună,

Cel mult, că sunt un ucigaș de treabă,

Că n’am ucis decât din datorie...



LODOVICO

Nemernicul și-a spus în parte vina.

Ai pus chiar tu cu el, gând rău lui Cassio?



OTHELLO

Chiar eu.



CASSIO

— De ce? Cu ce-am păcătuit?



OTHELLO

Te cred nevinovat, și-ți cer iertare.

Ești bun să ’ntrebi pe diavolul de colo

De ce mi-a ’ntins această cursă groaznică?



IAGO

E treaba mea. Eu știu ce știu, și basta!

De-acum încolo nu mai scot o vorbă.



LODOVICO

Cum? Nici să ceri iertare?

 GRAȚIANO

- Nici sub chinuri?



OTHELLO

Da, da, să-l chinuiți!



LODOVICO

— Eu cred Othello,

Că nu știi încă tot ce-a fost la mijloc.

Dar iată, vei pricepe. S’a găsit

Scrisoarea asta ’n haina lui Rodrigo...

Și încă una. Stă într’una scris

Că cel ucis avea să pună capăt

Lui Cassio...



OTHELLO

— Mișelul!



CASSIO

Ticălosul!



LODOVICO

Iar cea de-a doua, tot la el găsită,

Era se pare pentru monstrul ăsta. (arată pe Iago)

Dar lago între timp l-a potolit...



OTHELLO

Canalia! (lui Cassio) — Dar cum de a ajuns

La tine o batistă-a Desdemonei?

 CASSIO

La mine în odaie am găsit-o...

Și singur spune-acuma c’a lăsat-o

Cu ’n plan ce-i reușise de minune.



OTHELLO

Nebun ce-am fost!



CASSIO

— Mai face Roderigo

Dojeni lui Iago, că l-a pus la cale

— Când eu eram de pază noaptea-aceca —

Să vină-asupra mea, să mă insulte,

De unde-acel scandal... ce mi-a atras

Disgrația... — Și tot trăgându-și sufletul,

— Căci n’a murit atunci când s’a crezut.

A spus: «Ah lago, tu m’ai atâțat...

Și tot tu, Iago, bagi pumnalu ’n mine?»...



LODOVICO

Othello, tu acuma pleci din insulă,

Și vii cu noi. Aci rămâne Cassio.

Iar fiară, ție, viața căuta-vom

In chinuri cât mai mult să-ți prelungim.

Rămâi închis aicea până când

Senatu-ți va cunoaște toată vina.

—Hai, dùceți-l de-aici...



OTHELLO

— O vorbă numai.

Veneției eu i-am adus servicii.

 —Să nu mai pomenim... Un lucru vreau:

Când voi veți da de toate-acestea seamă,

Vorbiți de mine-așa cum sunt... — O iotă,

In bine sau în rău!... - Și-atuncea spuneți

C’am fost un om care-a iubit cu patimă,

Dar nu și cu destulă chibzuință...

Stăpân pe sine, însă slab de înger...

— Un om ce, ca nebunul Indian,

Din mână a svârlit o nestemată,

Mai scumpà ca un trib întreg... Un om,

Ai cărui ochi, deși mai tari ca piatra,

Acuma varsă lacrime amare,

Cum varsă unii arbori de Arabia...

Atâta numai spuneți... — Și mai spuneți,

C’'odată în Aleppo, când un Turc,

Hain la suflet, a ’ncercat să dea,

Intr’unul din ai voștrii, și să spuie

O vorbă numai rea despre Veneția,

M’am luat de gât cu javra cu turban,

— Și uite ce-am făcut! (se înjunghie)



LODOVICO

— Othello, nu!



GRAȚIANO

Acuma tot ce-am spune, e ’n zadar!



OTHELLO

Ți-a luat cu un sărut Othello viața...

Și tot într’un sărut ți-o dă pe-a lui...

(cade pe patul ei și moare)

 CASSIO

De asta mă temeam... Dar tot credeam

Că n’are nicio armă-asupra lui...



LODOVICO

Zăvod spartan, mai aprig decât Foametea,

Mai rău ca marea, mai hain ca Iadul,

Te uită ce-ai făcut, cu câtă moarte

Un pat nevinovat împovărat-ai...

— De-atâta groază noi să ’nchidem ochii...

Iar tu ia casa ’n seamă, Grațiano,

Cu ce rămâne de pe urma lui Othello,

Căci ție se cuvin... In timp ce ție, (lui Cassio)

De azi guvernator aci, în Cypru,

Pedeapsa-acestei fiare îți revine.

Alege timpul, locul și tortura,

Și n’avea milă! — Eu mă’mbarc chiar astăzi,

— Mă duc să spun, cu inima ’ncărcată,

Veneției, povestea blestemată... (ies)

